Nzaaba owe myaaka 20 yasse Kisitu – ababaka\nHome Topic Nzaaba owe myaaka 20 yasse Kisitu\nAugust 29, 2008 at 9:31 am #19157\nEyasse bba awuniikirizza poliisi\nPOLIISI ekutte omukazi w’e Bwaise eyasazeeko bba obulago n’amutta. Edisa Nzaaba yattottoledde Sarah Zawedde engeri gye yasseemu bba Julius Kisisitu:\nNNINA emyaka 20 nga sirina mwana ku nsi. Essaawa zaali ziwera 8.00 ez’ekiro nga Kisitu, nnasooba ne nkwata ejjambiya eyali ewagaddwa obulungi ng’emasamasa.\nNnali ngiterese mu kasonda mu nnyumba ne mmutema ekiso ekyasooka ku nsigo. Yali agezaako okulwana ne muzzaako ekiso ekirala mu bwangu. Wano amaanyi gaamuggwaamu era ebiso ebyaddako byali bya kumumalirizza okulaba nti afudde.\nNnafuna emu ku ssuuka ne mmusiba amaggulu aleme okusambagala era ekyannyamba obutasaasaanya musaayi mu nnyumba yonna. Omulambo ogwali ku kitanda ne ngusula wansi ne nguzinga mu bulangiti okutangira omusaayi okwongera okukulukuta.\nNnafuna essuuka endala ne ngikozesa okusiimuula omusaayi ogwali omungi nga gufuuwa mu bbanga nga bwenguteeka mu bbaafu guleme kukulukuta kubanga baliraanwa bandigulabye ne bakitegeera.\nNnalinya obuliri ne nneebakamu katono kyokka nga siteredde kubanga nnali ndabirizza omusaayi guleme kufuluma bweru.\nEjjambiya nagizinga mu kaveera aka bbulu era obudde bwali busaasaana ne ngitwala ne ngikukuma okumpi n’omwala mu nsiko eri mu nnimiro ya Muky. Mary Musozi eyeesudde mita 100 okuva we tusula nga ngezaako okubuza obujjulizi.\nKu makya nnasibira omulambo mu nnyumba ne ngenda ewa maama wange omuto Olive Nakate ne mmusaba okutereka ewuwe ebintu byange.\nNakomawo ne nkola emirimu gyange omuli okwoza engoye, okufumba emmere ne ngirya oluvannyuma nnayita abavuzi ba bodaboda ne batwala ebintu ewa Nakate mu Kiggundu Zooni e Makerere.\nEdisa agamba nti ekyavaako okutta bba kwe kubeera nti yali ayitiridde okumulangira obwamalaaya ng’amusibako abasajja abalala ab’ebaali so nga naye yalina abakazi be yasooka okuganza ng’abadde ateekateeka okubagulira poloti.\nYoOlunaku lwe nnamutta nakomawo awa-ka ku ssaawa 7.00 ez’eki-ro. Nnali nva kulaba muganda wange.\nNnasanga Kisitu yeebase n’anzigulirawo ne nnyingira.\nYaddamu okwebaka kyokka namugera nga takyawulira we natandikira pulaani yange ey’okumutta.\nWabula mu kusooka nneekengera Kisitu nti naye yali ayagala kunzita kubanga emisana bwe nali njala obuliri nnasanga ekiso wansi wa ppiro ne nkiggyawo era ne nkikweka.\nKu Lwokubiri emisana Edisa yakulembeddemu abaserikale abaagenze mu Corner Zooni e Kawempe gye yattidde bba okuzuula ejjambiya kyokka n’asa-nga nga teriiwo kuba baabade balimyewo\nOluvannyuma abase-rikaale bazzeeyo ne bazuula ejjambiya eno nga Mutabani wa nnannyini nnimiro eno Mary Musozi ayittibwa Buyo-ngo nga ye yagiggyeyo.\nEdisa agamba nti Munnyarwanda era kitaawe ye Mugenzi Donozio eyali abeera e Gomba gye yambadde addukidde.\n“Byonna bye nnakola ku Kisitu ssi byejjusa kubanga omusajja abadde ammazeeko emirembe” Edisa bw’agamba .\nAkulira bambega ba poliisi e Kawempe David Otim yagambye nti okunoonyerezza kukyagenda mu maaso era Edisa yagguddwako ogw’obutemu oguli ku fayiro nnamba SD : 62/12/08/08.\nAbaganda mwegendereze abakazi ababatta kinnomu nga babatema namajambiya oba nobutwa. Olwaawo okusanga omukazi omuganda akola kino ate nokukinyumya nakinyumya nga omutemu omutendeke. Sategedde busungu bwamutusizza ku kutta muntu, lwaaki nga tamuviira? Ate oba babadde balabika bakowaganye? Bano batemu kati bagenda kumuta afumbirwe omulala naye atemeteme. Abakazi abanyarwanda nabanyankole bakiga bamanyifu nnyo mu bwa mbega, nemukutta abantu bwebatyo ekimugunyu. Mugobereere amawulire mulabe, temukirinda kutuuka wammwe.\nAugust 29, 2008 at 6:59 pm #19480\nKino tekikwewunyusa okuviira ddala ku ntandikwa nga bajja mu Buganda abakazi bano bakozesebwa mbu okusikiriza abaami Abaganda nti baabwe nebabasalira ku bibanja okufuna awokulimira nokubawo ensisira era nebabakozesa okubega oli aveeri nga lowooza nti agudde ku muntu mpozzi atutte Lucifina\nAte era nga bwetuzze tukiyiga babadde abakazi baabwe bano nga ba bakkiriza okufumbirwa abaami Abaganda nebalyooka bafunanga ebintu nga batwaala waabwe era nebasigala nga bakyasomolwaako abewaabwe nga naye bafumbiddwa Baganda.\nAte bwebatuuka okubatwaala okubazaayo ewaabwe abaana bebazadde babaleka mabega , nga bagamba nti temutuletera misaayimiganda waffe .\nBwo obutemu babuyonka buyonsi ,bubali mu musaayi\nNga bakkakkana ku basajja Abaganda ngababawa endibidi nga babafutyanka nga babalekamu kebagamba kasala kkubo , mwe mwebuuza nti yi omwaami eyali owekitiibwa bwaatyo yenna okwononeka , ate nebatakoma awo nebatandika nokuzaala mu basajja baabwe ebweeru nga baana bwe babaleeta awaka.\nSonga bwebaba nga basigadde bafumbiriganiddwa bokka nabokka oyinza okubalaba nga balya ne ssere mukayumba akakutte mu mbinabina nabaana baabwe nga bonna bagwa awo wamu famire nebwebaamu abantu ekkumi naye nga bagumidde embeera embi, notowulira atemye munne lubale.\nOkuviira ddala mu lutalo abakazi bano obawulirako stories nga bakozesebwa nga babega era batta Abaami abaganda bangi nga babawa obutwa oba okubabega nebabattisa.\nNolweekyo abakyanoonya ba miss kill me quick don’t look far naye mujjukire nti ebintu bwebikyuuka ba bbaabwe bagenda kujja babajjeko bakunnumbe nabo mulikanya kubajjukiza nti twabasasula era twabazalamu abaana nga nabakazi tebakyayogera na luganda nga bakuba kewaabwe nti amma honey tugyende tumuliddeko eziwera nga bagenda kutandika bulamu bupya.\nNga musigaza abaana abalala bebatunulira nga babajjukiza ababatemula nokubakola ebya mbyoone.\nMu bimpimpi abaana baba basigadde kwegaana ludda lwa banyaabwe olwobukyaayi bwebalese emabega, Ate nga ezo zengeri zaabwe tebazikoze Baganda bokka ne mu West bakikola nebaleka abaana, abakazi bebazadde mu mawanga amalala, okujjako yo baleka tebasseeyo bantu na kukola bya mbyoone nga bwebakoze mu Buganda.\nEra kyoova olaba nti abaana abazalibwa abakyaala abaganda mu mawanga amalala kasita wabaawo ekintu kyonna abaana abo be basooka okugoba tebabaganya wadde kusala nsalo yaabwe katugeze mu North,waliwo omukyaala Omuganda eyesazaayo, bwe baali badduka ate ba bagamba nti kasita muleeta nabaana bemubazaddemu tujja kubasala kati nno gwe ngoddamu ngotijjuka nti wuuno ngenze okumuzalamu\n.Ekyo oba nga leetera Abaganda obulabe kuba ddala omwaana okukula nga bamulangira oludda lwe olumu obutemu tasobola kukula na mukwaano.\nNolweekyo nga tonaleeta mwaana mu nsi sooka wetegereze gwomuzalamu ebintu bikyuuse.\nAbantu bakooye okubattira obwemage nokubatulugunya olweggwanga lyaabwe nabo kati oyinza okwesanga nga tebakyalina buntu bulamu buli bwebalina okuva edda.\nSeptember 2, 2008 at 10:45 pm #19505\nSeptember 2, 2008 at 10:51 pm #19506\nSeptember 4, 2008 at 3:15 am #19508\nKati nno batandise naku busanjaga ,naye wano wetaagawo eye for an eye\nate wewuunye abatemu nabakozi bebyoone bebasingira ddala okutya bo okubatusaako akabi , era emirundi mingi obalabira ddala nge ngatto bazambadde kibaliga nge bintu bifuuse kasobeza oba ozungu kyeyandiyise to be on the receiving end obalaba bwebawoloma nga baana abato .\nNaye no mukazi oyo okukanjabula omwana wa munne naye yetaaga kumusalamu nnabaana nebagiwa embwa negizirya, kubanga bayitirizza okukola obutemu obwekitujju’\nAte Abaganda baganira ddala okuyiga kuba buli mulembe ogujjawo ababa bazze baba benonera byaabwe era teri ajja Buganda ngataleseeyo mukazi waabwe mu gwanga lye, kati kwekufunirako Omuganda ngeenva endiirwa , agenda okulaba nga obulombolombo bwe bwanjawulo nga mufuula Main dish naye ngo wegwanga lye asigalayo nga enva endiirwa.\nKyoova olaba nti ngo mukyaala yakkirizza okumutwaala ewaabwe , ayinza ennaku okugiyonka era kafunayo omwagaanya bwadduka taddayo, ngojeeko nti abakazi abalala bonna balaba nga bajooga okwagala owe gwanga lyaabwe nolyooka ofumbira ku ntoli luba daaki newebuuza ekikutta kki ngo bufumbo onyugunya eri ngodduka kibambulira.\nSeptember 4, 2008 at 10:38 am #19510\nSsinga babijja mu Buganda nebagenda babikolera eri ewaabwe gyebitalina gwebyesisiwaza ffe nebatujjako amayisa gaabwe amabi. Okuva kweekyo, akalya amaggwa kekamanya bwekagatetenkanya. Tewali ataagaambibwa, tewali ataalabulwa. Kyosiga kyokungula. Abalina amaaso balabe nabalina amatu bawulire.\nSeptember 4, 2008 at 6:16 pm #19526\nBano bebali mubibinja bya murder-squads oba poison-squds nga mulimu nabasiiga abasajja HIV. Waliwo omuwala gwenasomako yalina erinya lya kinyoro, oba kinyankole (Kyakuhaire). Omuwala ono yali HIV positive. Nga bwagenda mubuliri n’omusajja, nga yesokoola ebuziba ngajjayo fluids, ng’asiiga ku mabeere ge, oba ku musekuzo nga tanakussaako kapiira. Abasajja abatakkuta bbeere lya mama, mwewali abakazi abanyoro, abanyankole oba abakiga. Bonna bebamu\nSeptember 9, 2008 at 11:55 pm #19601\nOMUKAZI Edisa Nzaba eyasalako bba obulago e Kawempe yabadde agezaako kutuga bazibe banne abakazi mu kaduukulu ka poliisi y’e Kawempe gy’abadde akuumirwa. Nzaba yatta bba Kisitu Museezi n’adduka.\nYasangibwa Gomba n’aggalirwa e Kawempe. Akulira bambega ba poliisi e Kawempe, David Otim yagambye nti, Nzaba yabadde ayagala kutta banne nga bamulemesa okutoloka. Yazziddwa ku CPS.\nPublished on: Tuesday, 9th September, 2008\nMulindeko katono, munagenda okuwulira nti Nzaaba yatolose. Bwewanayitawo ebbanga nga bababikira musajja muganda mulala.\nSeptember 10, 2008 at 10:50 pm #19612\nAlumye mukazi we\nOMUSAJJA eyalumye mukazi we akagalo ka nasswi, olwala ne luvaamu poliisi emuggalidde. James Duku ow’e Kansanga mu Nabutiiti Zooni ye yalumye Amina Nakamatte n’amukutulamu olwala.\nSsentebe w’ekitundu, Abdu Ziraba ye yataasizza Nakamatte oluvannyuma lw’okukuba enduulu n’amutakkuluza ku musajja. Ziraba yagambye nti, abafumbo bano balwanalwana nnyo era ensonga zaabwe teziva mu LC.\nDuku yagguddwako omusango ku poliisi e Kabalagala ku fayiro nnamba\nSD 38/27/08/08 era akola ku nsonga z’amaka ku poliisi eno, Margaret Nassaka yagambye nti, waakuvunaanibwa.\nSeptember 13, 2008 at 11:50 am #19646\nBANNANGE Mwe Abaganda abatayiga mwabaaki????\nMwe ba Kisitu ne ba Nabbosa, ngamba mwe abaganda abatayiga ye mwabaaki??? Lwaki temuva kubano abaninkini? Abakazi oba abasajja baganda bannamwe tebaliiyo? Lwaki mwesiba ku bannamawanga ababatematema ebiso nga mukyali baana bato, ate nga kirabika bali waggulu wamateeka?? Mubanoonyako ki abaganda kyebatalina? Okunoonya sente nokusigaza obulamu otwalawo ki? Aa, ssi busungu!!\nOmuvuzi wa bodaboda atemyetemye mukazi we\nONO omusajja tazannyirwako. Atemyetemye mukazi we ebiso n’aleka ng’apooca ng’entabwe evudde ku kusanga nnyina ng’aleese omusajja omulala mu nnyumba n’atamuloopa.\nAisha Nabbosa yategeezezza nti bba Nasulu Abibu Bakole yamulagidde okugenda okukyalira ku nyazaala we Rose Juliana abeera e Lusaana Busenke mu Distulikiti y’e Kayunga.\nNabbosa yagambye nti abeera ne bba omuvuzi wa bodaboda e Kisugu ku siteegi wabula nga basula mu Kalina Zooni e Kibuli. Yategeezezza nti abadde yakamala ennaku ssatu ewa nnyazaala we.\nYagambye nti zaabadde ssaawa 3 :00 ez’ekiro nga beebase Bakole n’akonkona. Bwe baamuggulidde yabuuzizza maama we nti oyo omusajja w’ani n’amuddamu nti, “omusajja wange nange nneefunirayo omuto angulira ku nnyama okuva kitaawo lwe yandeka mu nnyumba.”\nBakole yakyukidde Nabbosa n’amugamba nti, “lwaki bulijjo tombuulira nti maama alina omusajja gw’aleeta mu nnyumba. Yakutte ekiso n’amutemaa-tema nga nnyina ne ‘kitaawe’ balaba n’atiisatiisa okubatta singa bakuba enduulu.\nYakutte Nabbosa eyabadde avaamu omusaayi n’amuzza ku mabbali g’ekkubo ng’alo-wooza nti afudde wano abatuuze we baakunga’anidde.\nAbatuuze baasoose kulowooza nti yabadde afudde era bamulese ku kkubo we yasuze kyokka enkeera baamusanzeewo nga mulamu ne bamutwala mu ddwaaliro e Kayunga.\nBagguddewo omusango ku poliisi y’e Busenke oguli fayiro nnamba SD 14/08/09/2008 n’oluvannyuma ne bajja ne Kabalagala gye baaloopye Bakole n’akwatibwa.\nAkulira poliisi e Kabalagala Doroth Awori yagambye nti Abibu waakuvunaanibwa e Kayunga gye yaddizza omusango guno.\nPublished on: Friday, 12th September, 2008\nSeptember 13, 2008 at 6:12 pm #19647\nIn case ngooli tategedde bantu bebogerako babano kati nange kyesimanyi lwaaki oli tadda wabbali neyebuuza nti ddala lwaki bwegutuuka mu kubonereza omuntu aleka wo owuwe ekiruyi nakimalira ku Muganda?\nOba bagezaako okukunganya info eno bawage ba namawanga nti actually byemukola temujjanga okwo mwongere okubatema nokubafuntula ,kuba nze bwenzira ebbali tewali yansingidde Muganda kuba romantic n’obugumikiriza, nobuntu bulamu nemme kukyongera kukitwaala eri ewalala………. ,\nNolweekyo abakyaala nabaami nga temunasooka kumagamaga ani asinga okuwuttula oba atema ku nnamunyama gwonotwaala, nga bbawo oba mukyalawo sooka ofe ku kikuli kunyindo ojja kufuna omwana munno bwemufananya obulombolombo , kuba jjukira bakuzibwa balina ebintu byebatakola byotosanga mu mawanga malala ate na mawanga ago gosalawo okugendamu abewaabwe balina byebatabakola naye bwebakwaata ku Muganda, nga apakasa zinakugulira ejjambiya in case you stray, so think twice before you committee your self to that some one… and the time is now.\nOctober 4, 2008 at 7:05 pm #19832\nAbazadde Abaganda mwogere nabaana bammwe nga temweguya yadde okubekwekerera. Kale laba ono Nnakyaala kyeyatuuseko? Ozalira omwana mu lwokaano nomuntu akugambye nti yye yazze kwesanyusa? Abazadde mwekambe muyambe abaana bammwe baleme kweefeebya nnyo bwebatyo. Nabakazi mutandike okusooka okweteesa nga temunnazaala. Ensi tetambulira ku kwooya kwa mubiri.\n‘Nnakwagala kwesanyusa si kufuna lubuto’\nBaguma ne Nakintu nga bali ku poliisi y’e Kawempe.\nNze Hadijah Nakintu. Nneewuunya omuvubuka eyanfunyisizza olubuto okunneefuulira. Muganzi wange ono, John Baguma, mbadde nsula naye mu muzigo gw’apangisa e Nabweru okumala wiiki bbiri.\nOmuvubuka ono omuvuzi wa bodaboda ku siteegi ya Kamalimali Zooni e Bwaise. Mukwano gwange nfanfe ye yansendera omuvubuka ono. Nnasooka ne ng’aana bwe yang’amba nti omulimu gwe gwa bodaboda, kubanga nkimanyi bakwana nnyo. Naye bwe yansuubiza okumpasa ne mmukkiriza.\nWabula nkyambuuseeko bwe nnamugambye nti ndi lubuto lwa mwezi gumu n’angoba mu nju. Ebintu byange yabisibyeko n’abiteeka ewa landiroodi kyokka nga n’ewa mmange gye nnava sikyasobola kuddayo nga ndi lubuto.\nBaguma yampadde 40,000/- nduggyemu, nze kye nnagaanyi kwe kusalawo ne mmuggulako omusango ku poliisi ampe obuyambi.\nOlw’okuba ndi musuubuzi, omuvubuka ono yali amanyi nti nnina ssente nnyingi. Kirabika ekigendererwa kye kyali kya kuzinzibako kubanga mu kaseera ke mmaze naye abadde ampeeka ssente, ng’angamba nti tukole ekibiina eky’ababiri mwe tuba tussa ssente buli mwezi oluvannyuma tuggulewo akawunti mu bbanka.\nNnagaana okukikola era ne mmutegeeza nti sirina ssente okuva olwo n’atandika okukyuka.\nYatandika okugenda mu bidongo ng’akomawo bukya ng’atamidde n’asesemera ennyumba yonna, ekyannyiizizza ne muviira olw’obusungu ne ng’enda ewaffe. Kyokka nnagenze okudda nga ku luggi ataddeko kkufulu endala n’ebintu byange ng’ abiterese ewa landiroodi.\n“Nze omukazi ono nnali sigenderera kumuwasa, wabula nnali nneesanyusaamu era twegatta naye olunaku lumu lwe nnamukwana lwennyini nga kirabika lwe yafuna olubuto. Wabula yanneesibako n’ayagala okulemera mu maka gange. Nnamutegeerezaawo nti sigenda kumuwasa ekyandeetedde okumugoba,” Baguma bwe yategeezezza poliisi mu busungu obungi.\nWabula akola ku nsonga z’amaka ku poliisi e Kawempe Muky. Elizabeth Nakandha yalagidde Baguma okuwa Nakintu obuyambi. Omusango gwabwe guli ku fayiro SD 69/19/09/08.\nPublished on: Friday, 3rd October, 2008\nOctober 19, 2008 at 12:05 pm #19991\nMan gets 17 years for murdering wife\nSADIC Wejuli will spend 17 years in prison for killing his wife, the High Court sitting in Tororo ruled on Friday.\nThe ruling was made after the court evaluated evidence that Wejuli, father of two, killed Florence Namuli on July 18 and buried her in a pit latrine. Justrice John Bosco Katutsi said Wejuli was dangerous to society.\n“Your action was no different from the character of a beast, when you cruelly killed your wife and mother of your two children,” he said.\nWejuli was found guilty of manslaughter, after the prosecution failed to produce evidence of premeditated murder.\nPublished on: Saturday, 18th October, 2008\nOctober 28, 2008 at 8:56 pm #20136\nOMUKAZI atemyetemye bba ejjambiya mu kyenyi n’afukumuka omusaayi ng’amulanga okumujoogera mu nnyumba gye yeezimbira.\nBya Grace Ndagire\nGrace Toto ow’omu Acholi Quarters mu Banda Zooni yakwatiddwa poliisi y’e Kira n’aggulwaako omusango gw’okulumya omuntu ku SD11/20/10/08.\nOmusango guno Toto yaguzza nga October 20, omwaka guno, bwe yatema bba Ibrahim Mwanje n’amutuusaako ebisago ng’amulanga okumujoogeranga mu nnyumba ye.\n“Neezimbira ennyumba yange ey’ekikazi, era nagibeeramu ebbanga eriwera ng’abasajja b’antama kubanga bajoozi. Wabula nafunayo Ibrahim Mwanje ne tukkiriziganya obutanjoogeramu kyokka n’amenya endagaano,” Toto bwe yategeezezza poliisi.\nToto agamba nti omusajja ono abadde tayagala baana ba muganda we be babeera nabo, kyokka ng’ennyumba si ye yagizimba.\nYategeezezza poliisi nti Mwanje abadde akomawo matumbibudde ng’atamidde n’amukonkona kko n’okumupeekanga emmere.\nDecember 24, 2008 at 11:39 am #21279\nAtemye bba ebigere lwa kumukima mu ndongo\nNNAALONGO atemye Ssaalongo we ebigere ng’amulanga kumukima mu ndongo n’amuzza awaka ayonse abaana abaabadde bakaaba.\nNnaalongo Juliet Babirye 28 ye yakwatiddwa poliisi y’e Buwama ku musango gw’okutema bba Ssaalongo Bosco Ssekyali ebigere ng’entabwe yavudde ku bba kumuwondera mu kikeesa.\nAbafumbo bano bombi batuuze ku kyalo Namiryango mu ggombolola y’e Budde mu Mpigi ng’obufumbo bwabwe baakabumalamu emyaka 2 mwe bafunidde ezadde ly’abalongo.\nSsaalongo eyasangiddwa ng’apoceza awaka yategeezezza nti mukazi we ono okumufuna yasooka kulemagana na bba gwe baggya naye ku kitundu kino okuva e Mbarara kyokka okuva lwe yamufuna buli kiseera abeera awera kumufumita amutte.\n“Nabadde awaka siriiwo nga ngenze mu lumbe wabula bwe nakomyewo ng’omukazi simulabako kyokka ng’abaana bali bokka mu nju era nga n’akataala kabulako katono okubookya ne mbagabirira caayi wabula ne basigala nga bakaaba kwe kugenda nabo nnoonya nnyabwe gyali.


Bukedde Online - Omwana eyabuziddwawo asattizza abazadde\nAba bbanka enkulu abaakwatiddwa bagguddwaako...\nPulezidenti Museveni alambudde oluguudo lwa...\nOmwana Grace Nayiga ow’omwaka ogumu n’ekitundu eyawambiddwa.\nABAZADDE basattira oluvannyuma lw’abantu abatannamanyika okubba omwana waabwe ow’omwaka ogumu n’ekitundu ne batandika okubakanda ensimbi okubalagirira omwana we bamukuumira! Abazadde mu kwesansabaga baasindise emitwalo 50 ku ssimu eyabaweereddwa, kyokka abantu bano ne babajerega nti obusente babaweerezza bwa kugulira mwana byakulya.\nBaabagambye babasindikire obukadde busatu mu bwangu nga tebannabategeeza kiddako! Obunkenke buno buli mu zooni ya Mukudde mu kibuga Nyendo. Omwana eyawambiddwa ye Grace Nayiga ng’ono muwala wa Celement Kamoga ne Betty Ndagire.\nKigambibwa nti omwana ono yabadde atumiddwa ne banne ku dduuka erimu okusasula ssente z’ekisowaani kya ttivvi, abantu bano ne babalimbalimba nga babagulira capati, olwo omuto Grace ne balinnya naye pikipiki ne bamutwala.\nKigambibwa nti bano bwe baatuuse ku Total Highway mu Nnyendo baafunye owa bodaboda gwe baawandiikidde ennamba yaabwe ey’essimu ne bagimuwa okugitwalira kitaawe w’omwana ono Kamoga nga bamuwa ebiragiro okubakubira mu ddakiika ttaano zokka bamubuulire ekiddako!\nOwa bodaboda mu kutwala ennamba yasanze Kamoga addukidde ku poliisi y’omu Nnyendo okuloopa omusango gw’okubba omwana we.\nEssimu bwe yagikubyeko baamulagidde okubawa obukadde busatu. Omwana yabbiddwa ku Lwomukaaga akawungeezi era we bwakeeredde ku Ssande nga tannamanyibwako mayitire ng’ate n’essimu abaamuwambye gye baabadde bakubako okusaba ssente teriiko, ekyayongedde okubeeraliikiriza!\nOmu ku batuuze mu kitundu kino era omwami wa Kabaka atwala Mukudde, Kasujja Bakokyoyiga yategeezezza nti baafubye okusonda ku nsimbi kyokka batidde olw’essimu y’abaawambye omwana ate okuggyibwako ne balaajanira ebitongole ebikuumaddembe naddala poliisi okubayamba ku nsonga eno.\nOmwogezi wa poliisi e Masaka Paul Kangave yategeezezza nti poliisi ekola ekisoboka okuzuula abantu abaawambye omwana era abalina amakubo ge bakutte okulaba nga gabatuusa ku bantu bano


Bukedde Online - Vision Group ejjanjabye abantu ku bwereere\nAbavubuka bakubiriziddwa okukola bave mu k...\nAbalwadde nga beekebejjebwa ku kibangirize kya ky'eggali y'omukka\nMUNKOLA ya kampuni ya Vision Group ey'okuddiza ku ba kasitooma baayo n'okutuusa empeereza zaabwe eri abantu ba wansi etaddewo olusiisira lw'eby'obulamu olugendereddwamu okujanjaba abantu ku bwerere.\nOlusiisira luno lwakumala ennaku bbiri nnamba nga lwagguddwaawo olunaku lwa jjo kibangirizi kya Railway grounds mu Kampala ng'amalwaliro ag'enjawulo gakwataganidde wamu n'ekitongole kino okuwa abantu okukeberebwa n'okujanjabwa ku bwerere.\nAgamu ku malwaliro ageetabye mu kujjanjaba abantu kuliko Aghakhan, Dr. Agarwals erijanjaba amaaso, IHCC abajanjaba abaana obulwadde bw'amatu, n'amalala mangi.\nAbalwadde abasinze okujumbira olusiisira luno kubaddeko abalina Hepatitis B, omusujja gw'ensiri, okukebera akawuka ka siriimu, okugaba omusaayi, obulwadde bw'amatu, amaaso, okukebera puleesa, omugejjo, Ssukaali n'endwadde endala nnyingi.\nOmukwanaganya w'enkola y'okuddiza abantu mu kampuni ya Vision group Joseph Banyu ategeezezza nti baalabawo obwetaavu mu bantu okujanjabibwa wabula nga tebalina nsimbi era yensonga lwaki baafuna enkwatagana n'amalwaliro gano bayambe abantu.\nOno ayongerako nti ekikulu mu lusiisira luno kukubiriza abantu kujjumbira kwekebeza endwadde ne wankubadde nga tezibaluma wabula kibayambe okumanya emibiri gy'abwe nga bwegitimiridde.\nOno era ayongerako nti kino bakikola emirundi ebiri omwaka era omulindi guno basuubira abantu abasukka mu mitwalo 10 wabula nga wayogeredde bino nga bakafuna abantu 5000.\nRitah Kitandwe akiikiridde ab'eddwaliro lya Mengo ategeezezza nti abantu bangi beetaaga omusaayi era yensonga lwaki bbo tebaleese kujjanjabwa kulala wabula basazeewo abantu okugaba omusaayi.\nAbamu ku bantu abajanjabiddwa bebaziza ekitongole kya Vision okubayamba okubawa abasawo ababajjanjabidde obwerere, era ne bongerako nti bategedde endwadde ezibadde zibasumbuwa nga babadde tebazimanyi era nnyingi zebazudde nga sizezibaluma wabula nga zikola nga bubonero ku nwadde ennene.\nLeah Kasule abadde asomesa abakyala abasabye okugenda mu malwaliro okwekebeza kubanga endwadde zino ebbiri zezisinga okutta abakyala ensangi zino, ono agamba buli ddwaliro lya gavumenti likebera obulwadde buno ku bwerere.\nVision group Joseph Banyu\nKabaka alambudde Obutaka bw'Abeffumbe n'Emmamba\nKatikkiro atongozza satifikeeti z'ebika bya Buganda


Bukedde Online - Ani taata w'omwana wa Juliana?\nOkuva omuyimbi Juliana Kanyomozi lwe yazadde waliwo n’okusonga ku basajja abenjawulo abagambibwa nti bamuli nnyo ku lusegere.\nJuliana ne bbebi.\nJULIANA Kanyomozi bwe yabadde tannazaala, omusajja akozesa erinnya lya Habi Moses n'assa obubaka ku mukutu gwe ogwa facebook nga March 20 obugamba: kye kiseera okufunayo omwana owookubiri. Ajja kuzaalibwa JK.\nKyateegerekese luvannyuma nti "JK" yabadde ategeeza Juliana Kanyomozi kubanga Juliana bwe yazadde Habi Moses yatadde ekifaananyi kya Juliana ng'asitudde bbebi we.\nMoses ekifaananyi yakitaddeko obubaka: thanks God, silence is golden (nneebaza Katonda , okusirika kya muwendo nnyo).\nMoses yatadde ku mukutu ekifaananyi kya Juliana ne bbebi nga May 13 ku ssaawa 5:43 ez'ekiro. Ne Juliana yakitaddeko ku lunaku lwe lumu kyokka ye yasoose ku ssawa 4:51 ez'ekiro.\nJuliana ng'ali lubuto.\nBino bijjidde mu kiseera ng'abantu beebuuza ani taata w'omwana wa Juliana?\nKino kyatandika mwaka guwedde Juliana bwe yajja mu bantu ng'alabika alina olubuto.\nMoses yatandika okulaga enkolagana ye ne Juliana omwaka oguwedde.\nNga May 15, 2019 yassa ekifaananyi kya Juliana ku facebook n'asaako obubaka: yaaaaa first step made (eddaala erisooka ndituuseeko).\nNga September 6, 2019 yassa ekifaananyi kya Juliana ku mukutu n'obubaka: Crush wange omu bwati!\nJuliana yazadde May 12 nga kigambibwa nti yazaalidde bweru wa Uganda. Waliwo ebigambibwa nti mu Amerika.\nOkuva lwe yazadde waliwo n'okusonga ku basajja abenjawulo abagambibwa nti bamuli nnyo ku lusegere.\nBano kuliko eyali omuvuzi w'emmotoka z'empaka omwatiikirivu era omusuubuzi w'omu Kampala.\nWaliwo abaludde nga balaba Juliana n'ofiisa wa UPDF era olumu baalabibwa nga beesanyusa ku wooteeri ya Mountain of the Moon e Fort Portal.\nWaliwo n'abasonga ku musuubuzi w'emmotoka alina ekibanda e Namasuba.\nKyokka kati kyongedde okweyoleka nti Moses alabika y'ali mu kintu.\nMu mawulire agayiting'ana ku bya taata w'omwana wa Juliana, Moses yatadde ku facebook ekifaaananyi ekirala nga May 20, nga Juliana ali lubuto lukulu n'agattako obubaka: Katonda agamba nja kukola ekintu ekipya mu bulamu bwo.\nAte nga February 25, yassa ku mukutu ekifaananyi kye ne Juliana nga kigatte.\nN'assaako obubaka: to all silent friends. Today is your day, just say hello. So we will know If you are still part of us. Haters stop your nnugu. Moses alaga nti Dokita e Rwanda.\nTalina mukyala kyokka alina omwana omu omuwala wa myaka 10. Ku mukutu gwe asinga kussaako bifaananyi bye, ebya Juliana n'ebya muwala we.\nObubaka n'ebifaananyi Habi Moses by'azze aweereza.\nWabula mikwano gya Juliana abaategeezezza nti Juliana yennyini y'alina okukakasa kitaawe w'omwana kuba waliwo abantu abaggulawo emikutu ne baweereza obubaka ngas beefudde abalina enkolagana n'abantu nga Moses bwe yakoze.\nEkivvulu ky'Embuutu y'Embuutikizi kyengedde\nEngule z'abayimbi mu bujjuvu\nChozen Becky eyayimba Bankuza akubyewo eddenzi


Bukedde Online - Okusika omuguwa ku mmaali ya Ssebaana kutandise\nObujulizi bwongedde okweyoleka mumusango...\nAKAGULUMBO ku byobugagga by’omugenzi John Ssebaana Kizito katandise oluvannyuma lw’ekizimbe ekimu okutundibwa mu ngeri eyeewuunyisizza abamu ku ba famire.\nAkakuubagano keeyongedde abamu ku ba famire bwe baakitegedde nti ng’oggyeeko ekizimbe ekyatundiddwa, ate n’ebimu ku byobugagga okuli n’ekifo kya Ssebo Green baabitaddeko babbulooka babinoonyeze abaguzi.\nMutabani wa Ssebaana omu yekka gwe yaleka, Joseph Kizito babbulooka abanoonya abaguzi bagamba nti ye yabawadde obuyinza okunoonya abaguzi nga tannasitula kuddayo mu Amerika.\nEKIZIMBE E KANSANGA BAKITUNZE\nBabbulooka abanoonyeza ebizimbe ebirala akatale era be bamu abaamalirizza ddiiru mwe baatundidde ekimu ku bizimbe bya Ssebaana ekiri e Kansanga.\nBaakiguzizza omusuubuzi w’omu Kampala Lozio Ndugu eyakazibwako erya Toyota. Ekizimbe ekyatundiddwa kisangibwa mu Kiwafu zooni B e Kansanga mu Kampala. Kino omugenzi Ssebaana kye yafa asembyeyo okugula.\nYali yakigula mu March 2016 okuva ku musuubuzi Fred Kasisiiri omutuuze w’e Kansanga. Ssebaana yakigula obukadde 600. Yasasula obukadde 550 n’asigala ng’abanjibwayo obukadde 50 era kigambibwa nti abaakitunze beesigamye ku bbanja lino ne bassaawo babbulooka abaafunye Toyota n’akigula.\nEnsonda mu famire zaategeezezza nti ekimu ku byayambye abaatunze, kwe kuba ng’ebyapa bibadde tebinnakyusibwa kudda mu mannya ga Ssebaana; nga kuliko ndagaano za bannamateeka ezikakasa okugula era ng’okukyusa ebyapa kulindiridde kumalayo bukadde 50 ezibadde zibanjibwa.\nBukedde bwe yatuukiridde Kasisiiri, yategeezezza nti Joseph Kizito mutabani wa Ssebaana ye yalagidde ekizimbe kitundibwe ng’agamba nti ssente obukadde 50 ezimalayo ebbanja teziriiwo.\nEkizimbe kyatundiddwa obukadde 450 wadde nga Ssebaana yakigula 600. Bwe kyamaze okutundibwa, Kasisiiri n’asasulwa obukadde 50 z’abadde akyabanja. Kasisiiri yagambye nti: Sirina kye mmanjibwa era nange sibanja.\nEbyapa byonna nabibawadde ne tukolaganira wamu okukyusa amannya ku byapa ne bidda mu g’omuguzi gwe baafunye. Wabula abamu ku ba famire baategeezezza nti Joseph Kizito okusalawo okutunda yamaze kutuukirirwa bantu abaamumatizza nti kitaawe bwe yali agula ekifo ekyo, waliwo abaamukozesa ensobi ne baduumuula ebbeeyi nga banoonya okufuna ‘enjawulo.’ Ndugga eyaguze ekizimbe kino yatandise dda n’okukiddaabiriza ssaako okukizimbako waggulu.\nMuto wa Ssebaana ayitibwa Polof. Phares Mutibwa yagambye nti ye talina ky’amanyi ku kutunda kizimbe kino kubanga entegeka ze bakolako kati za kwabya lumbe n’okutereeza ebintu byonna bwe binaatambuzibwa. “Simanyi ku bya bizimbe okuggyako entegeka z’okwabya olumbe ezitandise okukolebwa.\nNaye ebiwandiiko byakyuse ddi?” Polof. Mutibwa bwe yeebuuzizza nga Bukedde emutuukiridde. Yeebuuzizza n’ebiwandiiko ebiwa omuntu obuyinza okuddukanya ebyobugagga by’omugenzi bwe byakoleddwaako era n’awunzika ng’agamba nti, “Mumbuulira bipya, naye kambuuze ntegeere ebiriwo…” Babbulooka abagenda mu maaso n’okulambuza ekizimbe kya SSEBO GREEN ekisangibwa e Muyenga nti bakiramula obukadde bwa ddoola bubiri (2,000,000 obwa doola) mu za Uganda obuwumbi obusukka mu musanvu.\nBagamba nti kitudde ku yiika z’ettaka taano era bagamba nti Joseph Kizito nakyo ye yabalagidde okukinoonyeza omuguzi. Ssebaana we yafiiridde omwezi oguwedde (July 3, 2017) ng’ekizimbe kino kipangisibwa abasuubuzi okuva mu Eritrea mu nkola ya liizi.\nYali yabawa liizi ya myaka 20 wabula aba famire baagambye nti ginaatera okuggwaako. Joseph Kizito bwe yamaze okukwasibwa ekitiibwa ky’Amafumu n’Engabo (ku lwa kitaawe Ssebaana) mu Lukiiko e Mmengo ku Mmande n’addayo mu Washington DC mu Amerika gy’akolera emirimu gya Bbanka y’ensi yonna era teyafunise kunnyonnyola ku bigenda mu maaso.\nOLUMBE BALWABYA NOVEMBER\nOwa famire era Katikkiro mu kika ky’Emmamba Kakoboza, Joseph Ssebalamu Nsubuga yatuuzizza olukiiko olwasoose ku Ssande mu maka ge agasangibwa e Namungoona okuteesa ku by’olumbe lwa Ssebaana. Yategeezezza nti bakyakola ntegeka kyokka byonna bwe binaaba bitambudde bulungi basuubira lugenda kwabizibwa mu November w’omwaka guno.\nYagasseeko nti: Twalonze olukiiko n’okukkiriziganya okutambuza olumbe mu ofiisi ez’enjawulo ezikwatibwako era tugenda kulutuusa n’ewa Kabaka.\nOlukiiko olwasoose kigambibwa nti lwabaddemu ne jjajja Nankere ssaako abakulu mu kika ky’Emmamba Kakoboza okuli Denis Frank Guweddeko, Kanoonya Mutibwa n’abalala abaaweze 50. Kyokka Joseph Kizito wadde yabadde tannaddayo mu Amerika, olukiiko luno teyalubaddemu.\nAbaana abalala okuli Lucy Nassuuna Kizito, Joyce Nankya Kizito, Jennifer Namuyanja Kizito ne Christine Nakyana Kizito nabo baddayo dda e Bungereza gye babeera ne nnyaabwe Christine Namiiro Kizito.\nSsebaana Kizito ali mu kkoma: Assiza ku byuma


Ekibiina kya Paxful: Sisinkana Bakozi Bannaffe\nObulamu ku Paxful\nSisinkana abantu baffe\nSisinkana ttiimu ya Paxful!\nAbakozi ba Paxful be batambuza kkampuni yaffe. Olwokuba twawukanya ebyobuwangwa n`ensibuko, buli kiseera tuyigira ku banaffe. Ekisinga obulunji? Buli omu asobola okunyumirwa ennimi n`ebyobuwangwa eby`enjawulo. Tuyinza okuba n`abakozi ab`ebyamaguzi abeewaddeyo naye ekibanja kyaffe kikoleddwa olw`okukolera awamu n`okuwuliziganya okuva mu buli ttiimu n`ekitongole.\nMunnamateeka w`Ekitongole (United States of America)\nKintu kie ekyo ekimu kyotasobola kumala lunaku nga tokoze ku Paxful?\nOkusaagasaaga ne bakozi bannange.\nKi ekikuzzaamu amaanyi wano ku Paxful?\nObusobozi. Kampuni eno erina obusobozi obw`amaanyi, era nkimanyi nsobola okukola ekinene okulaba nga tutuuka ku buwanguzi obwo.\nKintu ki ekimu kyokka ekikwata ku by`enfuna bya Paxful/P2P kye wandyagadde buli muntu amanye?\nAbantu babuuza lwaki eby`enfuna bya P2P bya mugaso. Bbanka y`Ensi Yonna yakakasa nti abantu kumpi obuwumbi 2 tebafuna buweereza bwa bya nfuna obwa bulijjo. Paxful ewa abantu abo omukisa okwenyigira mu muyungo gw`ebyenfuna.\nAkulira Eby`okutuukiriza Amateeka n`Ebisaanyizo (United States of America)\nOkusindiikirizibwa n`okuzzibwamu amaanyi okutuusa Bitcon mu bantu.\nKya makulu ki ekisinga ku mulimu gwo?\nNze akulira okulondoola abamenyi b`amateeka. Ttiimu yange ngiwadde ebikozesebwa n`okubalaga engeri y`okukolamu omulimu ogwo. Tetukkiriziganyizaako ddala na bukumpanya oba ebikolwa byonna ebitali mu mateeka ku mutimbagano gwaffe.\nOmukubi w`Ebifaananyi Bya Digito (Philippines)\nMuganyulo ki ogukyasinze obulungi wano ku Paxful?\nNjagala awakolerwa dduyiro n`okwewunda! Kkampuni efaayo nnyo ku bulamu bw`abakozi baayo era omuganyulo guno gukuyamba okutoowolokoka mu nnaku ez`okutawaanya ennyo.\nNandyagadde abantu okweyongera okumanya ebikwata ku kisaawe kino. Ekisaawe ky`obusuubuzi bwa P2P kirina ebintu binji eby`okugaba naddala eri abatafuna mpeereza ya bbanka.\nMukolo ki ogwa Paxful ogukyakusingidde gwe wali weetabyeko?\nObwakitunzi Obukozesa Viidiyo (Philippines)\nEkinzizaamu amaanyi gye mikisa egitaggwaawo egy`okukula mu mirimu. ne bwe nnali omuto, banzikiririzaamu n`emirimu gyange. Bampa omukisa okulaga kye nsobola okukola.\nBuli lwe tugendako okunywamu, tunyumirwa era kinkolera nnyo okukwatagana ne bakozi bannange nga tetuli ku mulimu!\nOmulimu gwange guŋŋanya okufuula okwagala kwange n`enkukolamu emirimu egikola enjawulo eri abantu abalaba viidiyo zaffe ze tukola.\nOmwekenneenyi w`Omutindo gw`Ebiddibwamu (Philippines)\nNjagala buli omu ategeere bulungi engeri Bitcoin gy`akolamu okutwaliza awamu era n`engeri obusuubuzi gye bukolebwamu ku Paxful olwo bategeere bulungi oba nga baferebwa oba nedda.\nKiki ekyo kye wandyagadde Paxful nga kkampuni emalirize oba ekole mu myaka emitono egijja mu maaso?\nOkufuuka kkampuni y`ebyenfuna by`okumutimbagano esinga era ekibanja ky`obusuubuzi bwa P2P.\nOmuyiiya wa PHP (Estonia)\nOkulya ebibala n`ebinyeebwa mu ffumbiro okusingira ddala ebya cashew.\nAbantu be nkola nabo n`ebigendererwa bya kkampuni ebiyamba abantu okufuna obuweereza mu by`ensimbi oboolyawo bwe batandisobodde kufuna.\nNti waliwo engeri ezannamaddala z`oyinza okuyitamu n`okola ssente ku Paxful era ssi buli omu nti mufere.\nYinginiya w`ekibanja kya Kubernetes (Estonia)\nKa kaawa ne bannange. Kaseera kalungi okufuna okuddibwaamu okutali kutongole okuva eri omuntu yenna era n`okumanya ebigenda mu maaso mu bitongole ebirala. Okunyumya okutali kutongole kusobola okukekkereza ku budde bw`enkiiko.\nOkukola dduyiro, ekyemisana ekifumbire, ennaku z`okuwummula. Ekintu ekisinga obukulu naye ate ekitera okwerabirwa, kye kino nti, Paxful ye kkampuni ya Paxful esinga okuba enneesimbu mu zonna ze nnali nkoleddeko. Bakola kyonna ekisoboka okufuula olunaku lwo olweyagaza muli naawe n`owulira ng`oli wa mugaso.\nOmukolo ogukyasinze okuba omusuffu gwali gwa Nnaku za Kasana, kkampuni yonna, omwali buli muntu okuva mu buli woofiisi, bwe twakuŋŋaana ne tugenda ku lugendo lw`okuzimba obumu e Split, mu Croatia. Kyali kiyitirivu okusisinkana bannaffe, okumanyagana, n`okuzimba omwoyo gw`obumu obwa nnamaddala.\nOkugondera Amateeka (Hong Kong)\nEbivuddemu ne bannange bwe tukola\nNti tukola ekisobola okukuuma abatunzi n`abaguzi baffe! Kye tutayagalira ddala kwe kusiba BTC yo\nOkulinnya ennyonyi okugenda mu woofiisi ez`enjawulo ku bugenyi n`okutendekebwa.\nAkulira Abanywanyi (Estonia)\nWaliwo omukisa gwa maanyi okukula mu by`obukugu n`obukulembeze.\nEmikolo gya Paxful gyonna ginyuma! Naye gwe nnasinga okwagala z`Ennaku z`Akasana eza 2019, lwe twamala wiiki ennamba mu Croatia.


Makko 6 | Bayibuli ey'Oku Mukutu Gwaffe Ogwa Intaneeti | New World Translation\nAb’omu kitundu ky’ewaabwe baagaana okumukkiririzaamu (1-6)\nEkkumi n’Ababiri baweebwa obulagirizi obukwata ku buweereza (7-13)\nOkufa kwa Yokaana Omubatiza (14-29)\nYesu aliisa abantu 5,000 (30-44)\nAtambulira ku mazzi (45-52)\nAwonya abantu mu Genesaleeti (53-56)\n6 Eyo n’avaayo n’agenda mu kitundu ky’ewaabwe+ era abayigirizwa be ne bamugoberera. 2 Ssabbiiti bwe yatuuka, n’atandika okuyigiriza mu kkuŋŋaaniro, era bangi ku abo abaali bamuwuliriza ne bawuniikirira ne bagamba nti: “Omusajja ono yaggya wa ebintu bino?+ Lwaki yaweebwa amagezi nga gano, era lwaki akola ebyamagero ebifaanana bwe biti?+ 3 Ono si ye mubazzi,+ mutabani wa Maliyamu+ era muganda wa Yakobo,+ ne Yusufu, ne Yuda, ne Simooni?+ Ne bannyina tebali naffe wano?” Ne bagaana okumukkiririzaamu. 4 Naye Yesu n’abagamba nti: “Nnabbi assibwamu ekitiibwa buli wamu okuggyako mu kitundu ky’ewaabwe, ne mu b’eŋŋanda ze, ne mu b’omu nnyumba ye.”+ 5 N’olwekyo, teyakolerayo byamagero okuggyako okussa emikono ku balwadde abatonotono n’abawonya. 6 Mazima ddala yeewuunya abantu abo olw’obutaba na kukkiriza. Awo n’ayitaayita mu byalo by’omu kitundu ekyo ng’agenda ayigiriza.+ 7 Awo n’ayita Ekkumi n’Ababiri n’abatuma babiri babiri,+ era n’abawa obuyinza okugoba emyoyo emibi.+ 8 Era yabalagira obutatwala kintu kyonna ku lugendo okuggyako omuggo. Ate era yabalagira obutatwala migaati, wadde ensawo omuba eby’okulya, wadde ssente,*+ 9 wadde ebyambalo bibiri,* naye n’abalagira bagende nga bambadde engatto. 10 Ate era yabagamba nti: “Buli we mutuuka omuntu n’abaaniriza, mubeerenga mu maka ge okutuusa lwe muliva mu kifo ekyo.+ 11 Era mu kifo gye bataabasembezenga oba gye bataabawulirizenga, bwe mubanga muvaayo, mwekunkumulangako enfuufu ku bigere byammwe okuba obujulirwa gye bali.”+ 12 Awo ne bagenda ne babuulira abantu nga babagamba beenenye;+ 13 ne bagoba dayimooni nnyingi,+ era ne basiiga abalwadde bangi amafuta ne babawonya. 14 Awo Kabaka Kerode n’awulira ku bintu ebyo, kubanga erinnya lya Yesu lyali limanyiddwa nnyo, era ng’abantu bagamba nti: “Yokaana Omubatiza azuukiziddwa mu bafu, era eno ye nsonga lwaki akola ebyamagero.”+ 15 Naye abalala baali bagamba nti: “Ye Eriya.” Ate abalala nga bagamba nti: “Oyo nnabbi, nga bannabbi abalala.”+ 16 Naye Kerode bwe yabiwulira n’agamba nti: “Yokaana gwe nnatemako omutwe azuukiziddwa.” 17 Kubanga Kerode yali yalagira Yokaana akwatibwe era asibibwe mu kkomera olwa Kerodiya, muka muganda we Firipo. Kerode yali awasizza Kerodiya+ 18 era Yokaana yamugambanga nti: “Tekikkirizibwa mu mateeka kweddiza muka muganda wo.”+ 19 Kerodiya yalina empalana ku Yokaana era yali ayagala kumutta, kyokka nga talina bw’akikola. 20 Kerode yali atya Yokaana olw’okuba yali musajja mutuukirivu era mutukuvu,+ era ng’afuba okulaba nti tatuukibwako kabi. Buli lwe yawuliranga Yokaana by’ayogera, yasoberwanga n’aba nga tamanyi kya kukola, naye era yeeyongera okumuwulirizanga n’essanyu. 21 Naye lwali olwo Kerodiya n’afuna akakisa, Kerode bwe yategekera abakungu, abaduumizi b’amagye, n’abantu abatutumufu ab’omu Ggaliraaya+ ekijjulo ku mazaalibwa ge.+ 22 Muwala wa Kerodiya yajja n’azina era n’asanyusa nnyo Kerode n’abo abaali balya naye.* Kabaka n’agamba omuwala oyo nti: “Nsaba kyonna ky’oyagala nja kukikuwa.” 23 N’amulayirira ng’agamba nti: “Kyonna kyonna ky’ononsaba nja kukikuwa, ne bwe kinaaba kitundu kimu kya kubiri eky’obwakabaka bwange.” 24 Awo omuwala n’afuluma n’agamba nnyina nti: “Nsabe ki?” Nnyina n’amugamba nti: “Omutwe gwa Yokaana Omubatiza.” 25 Amangu ago n’ayanguwa n’agenda eri kabaka n’amutegeeza kye yali ayagala ng’agamba nti: “Njagala ompe kati omutwe gwa Yokaana Omubatiza ku lusaniya.”+ 26 Wadde nga kabaka yanyolwa nnyo, naye olw’ebirayiro bye yali akoze n’olw’abagenyi be* teyayagala kumumma kye yasaba. 27 Amangu ago kabaka n’atuma omusirikale n’amulagira aleete omutwe gwa Yokaana. Omusirikale n’agenda mu kkomera n’amutemako omutwe 28 n’aguleetera ku lusaniya, n’aguwa omuwala, era omuwala n’aguwa nnyina. 29 Abayigirizwa ba Yokaana bwe baakiwulira ne bagenda ne baggyayo omulambo gwe ne baguteeka mu ntaana. 30 Awo abatume ne bajja awaali Yesu ne bamubuulira ebintu byonna bye baali bakoze ne bye baali bayigirizza.+ 31 N’abagamba nti: “Mujje tugende mu kifo etali bantu muwummuleko.”+ Kubanga waaliwo abantu bangi abajjanga ng’abalala bwe baagenda, era ne batafuna na kiseera kya kuwummulamu wadde eky’okulya emmere. 32 Awo ne balinnya eryato ne bagenda bokka mu kifo etaali bantu.+ 33 Naye abantu baabalaba nga bagenda era bangi ne bakimanyaako, era ne bava mu bibuga byonna nga badduka ne babasookayo. 34 Bwe yava mu lyato, n’alaba ekibiina ky’abantu ekinene n’abasaasira+ kubanga baali ng’endiga ezitalina musumba.+ Awo n’atandika okubayigiriza ebintu bingi.+ 35 Obudde bwe bwawungeera, abayigirizwa be ne bajja gy’ali ne bamugamba nti: “Ekifo kye tulimu kyesudde, era n’obudde buwungedde.+ 36 Basiibule bagende mu byalo ebiriraanye wano beegulire eky’okulya.”+ 37 N’abaddamu nti: “Mmwe mubawe eky’okulya.” Awo ne bamugamba nti: “Tugende tugule emigaati gya ddinaali* 200 tugiwe abantu bano balye?”+ 38 N’abagamba nti: “Mulinawo emigaati emeka? Mugende mulabe!” Bwe baamala okumanya emigaati gye baalina, ne bamugamba nti: “Etaano n’ebyennyanja bibiri.”+ 39 N’alagira abantu bonna batuule ku muddo mu bibinja.+ 40 Ne batuula mu bibinja bya bantu kikumi kikumi, n’ataano ataano. 41 N’akwata emigaati etaano n’ebyennyanja ebibiri n’atunula waggulu, n’asaba,+ n’amenyaamenyamu emigaati n’agiwa abayigirizwa be ne bagigabira abantu; era n’amenyaamenyamu ebyennyanja ebibiri, bonna ne bafuna. 42 Bonna ne balya ne bakkuta, 43 era ne bakuŋŋaanya obutundutundu bw’emigaati obwali bufisseewo ne bujjuza ebisero 12, ng’okwo tobibaliddeeko byannyanja.+ 44 Abo abaalya emigaati baali abasajja 5,000. 45 Amangu ago n’agamba abayigirizwa be okulinnya eryato bamukulemberemu bagende emitala w’ennyanja okwolekera Besusayida, nga ye bw’asiibula ekibiina ky’abantu.+ 46 Bwe yamala okubasiibula n’agenda ku lusozi okusaba.+ 47 Awo bwe bwawungeera, eryato lyali wakati mu nnyanja, naye ye ng’ali yekka ku lukalu.+ 48 Bwe yabalaba nga bategana nnyo okukuba enkasi olw’omuyaga ogwali gubava mu maaso, n’agenda gye bali ng’atambulira ku mazzi, awo nga mu kisisimuka eky’okuna;* naye yalabika ng’agenda okubayitako. 49 Bwe baamulaba ng’atambulira ku nnyanja ne bagamba nti: “Oyo si muntu!” Era ne baleekaana. 50 Kubanga bonna baamulaba ne batya nnyo. Naye amangu ago n’ayogera nabo n’abagamba nti: “Mugume, ye nze; temutya.”+ 51 N’alinnya eryato mwe baali era omuyaga ne gukkakkana. Awo ne bawuniikirira nnyo, 52 kubanga baali tebategedde makulu g’ekyamagero eky’emigaati, era mu mitima gyabwe baasigala tebategedde. 53 Bwe baatuuka emitala w’ennyanja, mu kitundu ky’e Genesaleeti, ne basuula ennanga.+ 54 Bwe baali nga baakava mu lyato, abantu ne bamutegeera, 55 ne bagenda buli wamu mu kitundu ekyo, ne batandika okusomba abalwadde nga babasitulidde ku butanda, ne babatwala gye baali bawulidde nti gy’ali. 56 Mu bibuga ne mu byalo gye yagendanga, baaleetanga abalwadde baabwe mu butale era ne bamwegayiriranga waakiri bakwateko bukwasi ku lukugiro lw’ekyambalo kye eky’okungulu,+ era abo bonna abaakikwatako baawona.\n^ Obut., “ekikomo.”\n^ Oba, “ekyambalo ekirala.”\n^ Oba, “abaali batudde naye ku mmeeza.”\n^ Oba, “n’olwa abo abaali batudde naye ku mmeeza.”\n^ Laba Ebyong. B14.\n^ Laba obugambo obuli wansi ku Mat 14:25.


Bukedde Online - Ow'emyaka 16 yeezinze ku Sipiika wa Kira: Amulanga kumusobyako n'amuzaalamu omwana\nOmwana abadde awuga afiiridde mu kidiba\nOMUWALA ow’emyaka 16 alumirizza sipiika wa kkanso ya Munisipaali y’e Kira mu disitulikiti y’e Wakiso okumukaka akaboozi n’amuzaalamu n’omwana ate n’amwegaana.\nShiphirin Adikini agamba nti, Sipiika wa Frank Ssenmukuye yamwekakaatikako okukakkana ng’amutisse olubuto kyokka n’amugaana n’okubaako gw’agamba nti, tayagala kubeera mu ntalo ayagala emirembe.\nBino we byaliwo mu 2016 Adikini nga yaaya mu maka agamu e Kirinnya - Bweyogerere Ssemukuye gye yamunzizza n’amusobyako.\nAdikini bwe yakizuula nti yali afunye olubuto yamutegeeza n’amukwatira ssente 30,000/- n’amulagira adde ewaabwe era ne mukama we gwe yali akolera teyamusiibula.\nAdikini ava Bugegege mu muluka gwa Namanda mu ggombolora y’e Bubaali mu disitulikiti y’e Butaleja.\nSipiika Ssemukuye ye kasala akiikirira omuluka gw’e Kirinnya mu Diviizoni ya Bweyogerere ku lukiiko lwa Munisipaali e Kira.\nADIKINI ALOJJA BYONNA:\nKitange yafa ndi wa mwezi gumu maama n’ankuza n’okunsomesa okutuuka mu P7. Maama yahhamba nga mmaze P7 nti ssente zaali ziweddewo.\nBafunira omuntu eyandeeta e Kampala nnoonye omulimu nfune ssente z’okweyongerayo mu siniya.\nNakolera emyezi esatu Ssemukuye n’ansobyako. Ssemukuye yansanga mu kiyigo nga nnaaba n’angwira oluvannyuma n’ahhamba nti bwe wabaawo ekitagenze bulungi mwetegefu okukikolako era kino sikibuulirako omuntu yenna.\nEno ye yali entandikwa y’okubonaabona kwange kuba oluvannyuma lw’emyezi ebiri nakizuula nti nali nfunye olubuto ne mmugamba n’anneekalizaamu wabula n’ampa ssente 30,000/- nninnye bbaasi nzire ewaffe. Kyokka okuva lwe natuuka mu kyalo namukubirako omulundi gumu era olwamugamba nti nze, Adikini n’agiggyako okuva olwo teyaddamu kukwata ssimu yange okutuusa lwe nazaala ku kiso kati omwana wa mwaka gumu.\nNakubira eyali mukama wange ku nsonga zino n’atwala omusago ku poliisi e Bweyogerere n’aggulawo omusango gw’okusobya ku muwala ku fayiro nnamba CRB 111/17.\nPoliisi yakwata Ssemukuye ne bampita ne nkola sitatimenti. Fayiro yange yayongerwayo ku divizoni e Kira ne Ssemukuye ne bamutwalirako n’amala ennaku ttaano mu kaduukulu kyokka nalabira awo nga bamutadde abaserikale ne bahhamba nti ajja kumpa obuyambi.\nNamukubira okumujjukiza obuyambo n’agamba nti, omulundi ogumu gwe yankozesa tekisoboka nti, nafuna olubuto.\nKaweefube wa Bukedde okwogerako ne Ssemukuye yagambye nti, alina by’amaliriza tumuwe ku budde.\nEBIRI MU SITATIMENTI YA SIPIIKA\nMu sitetimenti Sipiika gye yakola ku poliisi agamba nti omuwala ono amumanyi kuba yali amulabyeko ku bbaala ya Sarah esangibwa mu Kito ekisangibwa e Kirinnya Bweyogerere.\nAgamba nti eby’okumusobyako n’afuna n’olubuto ssi bituufu. Ssemukuye ayongerako nti yafunako essimu olunaku olumu okuva ewa Sarah (nnannyini bbaala era eyakozesanga Adikini mu maka ge) ng’amutegeeza nga bw’ayagala okumusisinkana n’abooluganda lw’omuwala Adikini n’amutegeeza nti, tekirina buzibu.\nSIPIIKA BAMUGGYA MU KADUUKULU\nBakasala okuli omumyuka wa Meeya Godfrey Nsubuga, Mutebi Ronald, Godfrey Muwanga omuwanika wa Munisipaali y’e Kira ne Peter Maiso bano be baamuggya ku poliisi e Kira lwe baasooka okumukwata.\nBaddamu ne bamukwata n’aggalirwa ku poliisi ya Jinja Road ku musango gwe gumu ku fayiro SD 33/26/02/2018 era ne baddamu ne bamuta.\nOkujjukira olunaku lw'Abajulizi: Ekiri ku kiggwa ky'Abakatuliki e Namugongo mu bifaananyi\nBakansala b'e Kira bajeemedde poliisi\nEbya Sipiika Ssemukuye tebinnaggwa; Baminisita bamutwala ku musaayi


Kyaddaki abasawo boogedde amazima ku bulamu bwa EriksenKyaddaki abasawo boogedde amazima ku bulamu bwa Eriksen\nPublished on : June 13, 2021\nChristian Eriksen ayinza obutaddamu kusamba mupiira mu bulamu bwe n’eggwanga lya Italy okumuwera okuddamu okusambira Inter Milan singa kizuulibwa nti alina endwadde z’omutima.\nEriksen myaka 29 yazirikidde mu kisaawe akawungeezi k’olunnaku olw’eggulo ku Lwomukaaga mu mpaka za Euro 2020, Denmark bwe yabadde esamba ne Finland.\nAbasawo bagamba nti omutima gwa Eriksen gwesibye okumala eddakika 5 bwe yabadde agudde mu kisaawe era kiteeberezebwa nti ayinza okuba alina endwadde z’omutima.\nErikson mu kisaawe\nYabadde akulembeddemu eggwanga lye erya Denmark nga Kaputeyini era wadde yatwaliddwa mu ddwaaliro okusobola okudda engulu, waliwo okutya nti ayinza obutaddamu kusamba kapiira olw’embeera y’obulamu bwe.\nDr Scott Murray, omusawo omukugu mu kwekebejja n’okujanjaba endwadde z’omutima agamba nti abasawo b’omupiira bangi bazuuliddwa nga balina endwadde z’omutima era embeera ya Eriksen, eyinza okumulemesa okudda mu kisaawe era abawagizi ba liigi ya Serie A bayinza obutaddamu kumulabako ng’asamba.\nDr. Murray agamba nti asobodde okutaasa abantu okufa endwadde z’emitima emyaka egisukka 20 era singa alemerako okudda mu kisaawe, ayinza okufiiramu kuba kati obulamu bwe tebuli mu mbeera nnungi ng’abazannyi abalala.\nKitunzi wa Eriksen Michael Schoots, agamba nti omuzannyi we ali mu mbeera nnungi kuba yasobodde bulungi okudda engulu kyokka bakyalinze alipoota y’abasawo okusalawo oba ayinza okudda mu kisaawe kuba musajja alina talenti.\nDr. Murray agamba nti Italy y’emu ku nsi ezirina ebyuma n’abasawo abakugu mu kwekebejja n’okujanjaba emitima era okuyingira ekisaawe nga tebannaba kuzuula bulwadde, kiraga nti wabaddewo obunafu.\nMungeri y’emu Dr. Murray agamba nti abasawo balina okunoonyereza okuzuula ekituufu ekyavuddeko omutima gwa Eriksen okwesiba kuba kigenda kuyamba nnyo okusalawo ku bulamu bwa Eriksen obw’omu maaso mu kisaawe n’obulamu bwe ng’omuntu.\nDr. Murray era agamba nti okuzuula ekituufu, abasawo balina okweyambisa abasawo abamanyiddwa nga ‘defibrilator’ abakugu mu kwekeneenya enkuba y’omutima, okuzuula obuzibu.\nAgamba nti embeera ya Eriksen, abantu balina okugyeyambisa okufuna eky’okuyiga okugenda mu malwaliro okwekebejja ku ndwadde z’emitima kuba kati zeyongedde obungi mu nsi yonna.\nEbirala ebifa mu ggwanga – https://www.facebook.com/GalaxyFm1002/videos/806958229951018


eddwaliro lya nyange medical centre ligaddwa - Radio Simba, The Best Luganda Station in the World !\neddwaliro lya nyange medical centre ligaddwa\nEddwaliro lya Nyange Medical Centre liggaddwa nga Poliisi enoonyereza ku musawo gwe balumiriza okusobya ku muwala mu kasenge k’abalwadde. Mmande, tiimu y’abaserikale abakola ku kunoonyereza ku misango ku poliisi y’e Nabweru nga bali ne maama w’omwana (amannya galekeddwa) baagenze ne bakuba eddwaaliro ebifaananyi n’okukola okubuuliriza okuva mu bakulembeze n’abatuuze b’ekitundu kino, oluvannyuma eddwaaliro ne liggalwa okwewala okutaataaganya okunoonyereza.\nOluvannyuma bazzeeyo ku poliisi ne bagatta bye baazudde ku fayiro y’omusango gw’okusobya ku muwala ow’emyaka 17.\nOmusawo w’eddwaaliro eryo Julius Twesigomwe 29, gwe balumiriza okusobya ku muwala eyabadde agalamiziddwa mu kasenge k’abalwadde oluvannyuma lw’okulumbibwa obulwadde bwa asima (nga tassa bulungi).\nDeus Maniragaba akulira bambega ba poliisi abanoonyereza ku buzzi bw’emisango ku poliisi y’e Nabweru, Twesigomwe gy’akuumirwa, yagambye nti okunoonyereza okusooka ku musango ogumuvunaanibwa kwawedde era ekiseera kyonna atwalibwa mu kkooti e Nabweru.\nYayongeddeko nti waliwo n’omusaayi ogwamuggyiddwaako ne gutwalibwa e Nagguru mu kkeberero lya Gavumenti kyokka n’agamba nti gwo gwakutwala ekiseera ekiwerako kyokka kino tekigenda kulemesa kkooti kugenda mu maaso.\nYe Nanyanzi maama w’omwana yakukkulumidde nnannyini ddwaaliro okumulekerera mu kiseera kino kuba talabikako kyokka nga waliwo ebyetaagisa ssente tazirina.\nNsabibwa ssente abaserikale basobole okutwala omusaayi gwa dokita e Naguru ku terekero lya Gavumenti naye sizirina kyokka dokita nnannyini ddwaaliro talabikako.\nOmwana wange eddagala lye yaweereddwa okuziyiza okufuna akawuka akaleeta siriimu n’olubuto lya maanyi, abeera yeetaga okulya n’okunywa ennyo asobole okufuna amaanyi naye sirina busobozi.\nPolice esse 2 ku babbi e Iganga\nNsaba minisita w’abaana Florence Nakiwala Kiyingi, ebitongole n’abantu sekinoomu okunziruukirira n’obuyambi obwenjawulo mu musango guno kuba omwana embeera gy’alimu yeeraliikiriza.\nDr. James Ssemyalo, nnannyini ddwaaliro yagambye nti akolagana bulungi ne poliisi mu kunoonyereza era ye yalagidde n’omusawo we akwatibwe bamunoonyerezeeko.\nDr. Katumba Ssentongo Gubala akulira akakiiko akalondoola enneeyisa y’abasawo (Medical Council) yasabye abalwadde n’abakulembeze mu bitundu okubaloopera abasawo abeeyisa obubi mu “kiriniki” n’amalwaliro amanene bakangavvulwe okwewala obusiiwuufu bw’empisa obutuusa n’abasawo okusobya ku balwadde baabwe.\nPulezidenti Museveni alambudde West Nile


Omusumba Lwandasa; Mukomye ebikolwa eby'okuyiwa omusaayi, musonyiwagane - Watchdog Uganda\nOmusumba Lwandasa; Mukomye ebikolwa eby’okuyiwa omusaayi, musonyiwagane\nLwandasa yategezezza nti ebikolwa by'okuyiwa omusaayi n'okutwalira amateeka mu ngalo ennaku zino bifuuse baana baliwo nga bisanye okukomezebwa.\nOmusumba Lwandasa ku kkono ne Maama Margret Lwandasa mu kusaba kwa Paasika\nOMUSUMBA we kkanisa ya Mt Lebanon Christian Center Church -Mukono Samuel Lwandasa avuddeyo n’asaba banna Uganda n’abakkiriza ba kristo okukozesa amazuukira okw’ekuba mu mutima nga bewala ebikolwa ebye kko saako n’okusonyiwagana.\nBino byabadde mu bubaka bwe obwa mazuukira mu kusaba ku kkanisa esangimbwa ku kyalo Ggunga okw’etambiddwamu n’amungi w’abakkiriza,\nLwandasa yategezezza nti ebikolwa by’okuyiwa omusaayi n’okutwalira amateeka mu ngalo ennaku zino bifuuse baana baliwo nga bisanye okukomezebwa.\nYanyonyodde nti singa omuntu abeera afunye obutakanya ne munne kibeera kirungi okumusonyiwa mu kifo ky’okumuggya mu bulamu bwensi nti kuba kino ssi kye kisebaayo, bwatyo era n’akkatiriza nti mu bikujjuko bino ebya’mazuukira abantu basanye okwewala okuyiwa omusaayi saako n’okutamirukuka kye yagambye nti tekiweesa mukama kitiibwa\nMuseveni summons NRM aspirants for Omoro County MP seat


Tito 1 LCB - Pawulo omuweereza wa Katonda, era - Bible Gateway\n1 (A)Pawulo omuweereza wa Katonda, era omutume wa Yesu Kristo ng’okukkiriza kw’abalonde ba Katonda bwe kuli n’okutegeera amazima agali mu kutya Katonda, 2 (B)ebyesigamye ku kusuubira okw’obulamu obutaggwaawo, Katonda ow’amazima kwe yasuubiza ng’ebiro eby’emirembe n’emirembe tebinnabaawo, 3 (C)naye mu ntuuko zaabyo, yayolesa ekigambo kye mu kubuulira Enjiri, kwe nateresebwa ng’ekiragiro kya Katonda Omulokozi waffe bwe kiri, 4 (D)eri Tito omwana wange ddala ng’okukkiriza kwaffe ffenna okwa awamu bwe kuli, n’ekisa n’emirembe ebiva eri Katonda Kitaffe ne Kristo Yesu omulokozi waffe.\n5 (E)Kyennava nkuleka mu Kuleete, olyoke otereeze ebyo ebyetaaga okutereeza, era otekewo n’abakadde[a] b’ekkanisa mu buli kibuga, nga bwe nakulagira. 6 (F)Omuntu ateekwa okuba nga taliiko kya kunenyezebwa, nga musajja alina omukazi omu, era nga n’abaana baabwe bakkiriza, nga tebalina kibi kiyinza kuboogerwako era nga tebeenyigira mu bikolwa bya buseegu oba mu bujeemu. 7 (G)Omulabirizi kimugwanira okuba nga taliiko kya kunenyezebwa ng’omuwanika wa Katonda, nga si mukakanyavu, nga si wa busungu, nga si mutamiivu, nga si mukambwe, nga teyeegomba kufuna magoba mu bukuusa 8 (H)naye ayaniriza abagenyi, ayagala okukola obulungi, omutegeevu, nga mwenkanya, nga mutukuvu, era ng’amanyi okwefuga. 9 (I)Ateekwa okuba omuntu anywerera ku kigambo ekyesigwa, alyoke asobole okunnyonnyola abantu enjigiriza entuufu, n’okulaga obukyamu bw’abo abagiwakanya.\n10 (J)Kubanga waliwo bangi abawakana, aboogera ebitaliimu era abalimba, n’okusingira ddala abo ab’omu bakomole. 11 (K)Basaanye okusirisibwa, kubanga boonoona buli maka, nga bayigiriza ebitabagwanidde, balyoke beefunire amagoba ag’obukuusa. 12 (L)Omu ku bo, nnabbi waabwe bo kyeyava agamba nti, “Abakuleete balimba bulijjo, z’ensolo enkambwe, era ba mululu ate bagayaavu.” 13 (M)Kye yagamba kya mazima. Noolwekyo oteekwa okubanenya n’amaanyi kiryoke kibaleetere okukkiriza okutuufu, 14 (N)balekeraawo okuwuliriza enfumo ez’Ekiyudaaya, n’ebiragiro abantu abakyama okuva ku mazima bye bagunja. 15 (O)Eri abalongoofu, ebintu byonna biba birongoofu, naye eri abo abatali balongoofu n’abatakkiriza, tewaba kirongoofu na kimu. Kubanga amagezi gaabwe n’ebirowoozo byabwe byayonooneka. 16 (P)Bagamba nti bamanyi Katonda, naye mu bikolwa byabwe bamwegaana. Bagwenyufu era bajeemu, tebasaanira kuweebwa mulimu mulungi n’akatono.\n1:1 : a Bar 1:1 b 1Ti 2:4\n1:2 : a 2Ti 1:1 b 2Ti 1:9\n1:3 : a 1Ti 2:6 b 2Ti 1:10 c 1Ti 1:11 d Luk 1:47\n1:4 : 2Ko 2:13\n1:5 : a Bik 27:7 b Bik 11:30\n1:6 : 1Ti 3:2\n1:7 : a 1Ti 3:1 b 1Ko 4:1 c 1Ti 3:3, 8\n1:8 : a 1Ti 3:2 b 2Ti 3:3\n1:9 : a 1Ti 1:19 b 1Ti 1:10\n1:10 : a 1Ti 1:6 b Bik 11:2\n1:11 : 2Ti 3:6\n1:12 : a Bik 17:28 b Bik 2:11\n1:13 : a 2Ko 13:10 b Tit 2:2\n1:14 : a 1Ti 1:4 b Bak 2:22\n1:15 : Bar 14:14, 23\n1:16 : 1Yk 2:4


Bukedde Online - Bugingo alaze pulaani okumegga Ssenyonga\nOw'emifumbi eyagobeddwa mu nnyumba bamudduukiridde\nEmpaka za FEASSSA zisaziddwaamu\nOmuyimbi muzibe asaba kuvujjirirwa nga Fresh Kid: Ku myaka 12...\nBugingo alaze pulaani okumegga Ssenyonga\nOwa Senana SuperMarket alaajanidde Museveni: Ntaasa ku ba bbanka abantwalako ekizimbe\nPulugulaamu ya Kenzo okudda e Uganda ewanvuye\nAdded 13th October 2019\nPAASITA Bugingo awaze nti okusaba kwa Independence night okubaayo buli mwaka kwakugenda mu maaso newankubadde nga waliwo omuntu eyabayingiridde ku lunaku lwe beekwata olwa buli Lwakutaano olusooka mu mwezi gwa October okubeeranga mu kisaawe e Namboole ate naye n’asasula olunaku lwe lumu.\nBugingo mu kusaba okwabadde e Namboole ku ntandikwa y’omwezi guno. Mu katonom ye Paasita Ssennyonga\nGwe yabadde ayogerako ye musumba munne Jackson Ssennyonga eyatuukirira abaddukanya Namboole n'abasasula okukozesa ekisaawe kino okumala emyaka egiwerako buli Lwakutaano olusooka mu mwezi gwa October, Bugingo kw'abadde ategekera okusaba kw'Ameefuga.\nWabula Bugingo yategeezezza abawagizi be nti wadde munne yakoze bino nti kyokka yamusalidde amagezi naye n'asasula olunaku olulala nga kitegeeza nti nabo tebajja kuva Namboole bwe kiba nga kye kyabadde ekigendererwa kye.\nOkwogera bino yabadde mu kusaba mu kiro ekyakeesezza Olwomukaaga okwabadde mu kibangirizi kya Canan Land e Bwaise.\nYagambye nti newankubadde ng'omuntu eyabayingirira ku lunaku lwe bategekerako independence night yakozesa nsimbi n'ategeeza nti ensimbi si zezitwala abantu mu ggulu nga n'olwekyo buli muntu yandisaanyenga okumala okwetegereza buli kintu kyakola.\nBugingo yakutte akazindaalo ku ssaawa 7:04 ez'ekiro era yatandise na kwebaza bantu abaagenda e Namboole mu Independence night ya guno omwaka ne bagumira buli mbeeera enzibu gye baasanga nga mwalimu n'enkuba okutonnya wabula ne balemerako olw'okuba bamanyi kye baagala.\nYazzeeko na kwebaza abavubuka olw'okweyongera okwagala Katonda era mu kusaba okwabaddeyo ku Lwokutaano ennamba esinga yabadde ya bavubuka obwedda abayimba nga bwe bazina olwo ne Bugingo n'abeegattako.\nYagambye nti ye si musuubuzi mu njiri nga n'olwekyo ye obutaggyayo ssente ze yateeka mu nteekateeka y'olukungaana lwa Independence night takirinaako buzibu bwonna kubanga ekigendererwa kye ekisooka yali amaze okukituukiriza nga kino kye ky'okulokola abantu ate nga bangi abaalokoka ku lunaku olwo.\nBugingo yagambye nti ku Ssande eno nga 13 October agenda kulangirira olunaku olupya lwe yafunye olugenda okubaako Independence night y'omwaka ogujja.\nYagambye nti Namboole yasigala emubanja obukadde 71 ate ye si musajja mulyazamaanya ekitegeza nti alina okuzisasula n'ategeeza nti kati ebbanja eryo lisalise okutuuka ku bukadde 50 olw'abantu ab'enjawulo abavuddeyo ne bakwatiza wamu okulaba nga lisasulwa.\nMuwala w'omugagga yeetuze n'alekera bazadde be obubaka\nKalittima awambye ow'emyaka 9 n'amusobyako n'amala n'amutta!\nEmpaka za FEASSSA zisaziddw...\nOMUKISA gwa Uganda okulwanirira okweddiza ekikopo ky’emizannyo gy’amasomero ga ssiniya ag’obuvanjuba bw’Afrika...\nOmuyimbi muzibe asaba kuvuj...\nBYA SOPHIE NALULE Angel Nankabirwa ow'emyaka 12 bw'omuwulira ng'ayimba ku muzindaalo odduka mbiro otere esange...\nKabineeti eteesezza okuggul...\nKABINEETI eggulo yateesezza ku kuggulawo akeedi n’ebirina okussibwa mu nkola nga ziggulwawo.


Tetulina muyiggo gwonna ku Banyarwanda abali mu Uganda, Gavumenti evuddeyo ku bya Rwanda okuggala ensalo - Watchdog Uganda\n1st March 2019 at 14:03\nGAVUMENTI ya Uganda evuddeyo n’etegeeza nti telina muyiggo gwonna gw’etaddewo ku Banyarwanda abali mu Uganda nga abantu abamu bwe babitebya, nti era tewali munnansi wa Rwanda yenna yakwatiddwa babyakwerinda ba Uganda ku nsonga yonna.\n“Twagala okutegeeza baganda baffe ab’eRwanda nti tewali ayinza kutulugunya bantu baabwe yadde okubasiba mu makomera” Omwogezi wa Gavumenti Ofono Opondo bwategezezza.\nOkw’ogera bino Opondo abadde ayanukula ku maloboozi ag’avudde mu bantu b’abulijjo nga bagamba nti Rwanda okusalawo okuggala ensalo zaayo nga etangira bannaUganda okuyingira ewabwe yadde okuyingizaayo ebyamaguzi byabwe olunaku lwe ggulo.\nWabaddewo ebiyitingana nti Rwanda okutuuka okuggala ensalo zaayo kyavudde ku kuba nti waliwo bannansi ba Rwanda abaabadde bakwatiddwa mu Uganda ne baggalirwa, bino Opondo agamba nti ssi bituufu kubanga bannansi ba Rwanda bonna abali mu Uganda bali bulungi ddala era bakola emirimu gyabwe awatali kutataganyizibwa.\n“Ebidduka byonna ebiva e Rwanda biyingira bulungi mu Uganda, naye ate kyewunyisa nti ebyaffe tebiyingira waabwe, naye nga abantu bbo babakkiriza okuyingira, naye abakungu mu minisitule y’ensonga ze bweru mu Gavumenti ya Uganda bagezaako okw’ogerezeganya n’abeRwanda, tuli esuubi nti bijja kuterera.” Opondo bwe yagambye.\nTags: Ofono Opondorwandauganda\nSudhir, Sebalu and Lule case: Wangutusi tells Justice Alividza to 'finish what she started'


Wordplanet: Baibuli y'Oluganda - ENDAGAANO ENKADDE - Amosi Amos\nAmosi - Essuula 1\nAmosi - Essuula 2\n1 Bw'ati bw'ayogera Mukama nti Olw'ebyonoono bya Mowaabu bisatu, weewaawo, olw'ebina, sirikyusa kubonerezebwa kwakyo; kubanga yayokya amagumba ga kabaka wa Edomu n'agafuula evvu:\n2 naye ndiweereza omuliro ku Mowaabu, era gulyokya amayumba ag'e Keriyoosi; era Mowaabu alifa, nga basasamala nga baleekaana nga bafuuwa ekkondeere:\n3 era ndimalawo omulamuzi okuva wakati mu kyo, era ndittira abakungu baamu bonna wamu naye, bw'ayogera Mukama.\n4 Bw'ati bw'ayogera Mukama nti Olw'ebyonoono bya Yuda bisatu, weewaawo, olw'ebina, sirikyusa kubonerezebwa kwe okumuvaako; kubanga bagaanyi amateeka ga Mukama, so tebakutte biragiro bye, n'eby'obulimba byabwe bibawabizza, bajjajjaabwe bye baagobereranga mu kutambuia kwabwe:\n5 naye ndiweereza omuliro ku Yuda, era gulyokya amayumba ag'e Yerusaalemi.\n6 Bw'ati bw'ayogera Mukama nti Olw'ebyonoono bya Isiraeri bisatu, weewaawo, olw'ebina, siiikyusa kubonerezebwa kwe okumuvaako; kubanga batunze omutuukirivu olw'effeeza n'eyeetaaga olw'omugogo gw'engatto:\n7 abawankirawankira enfuufu ey'oku nsi ey'oku mutwe gw'abaavu, ne bakyamya olugendo olw'abawombeefu: n'omusajja ne kitaawe baliyingira eri omuwala omu, okwonoona erinnya lyange ettukuvu:\n8 era bagalamira ku mabbali ga buli kyoto ku ngoye ze basingirwa, ne mu nnyumba ya Katonda waabwe mwe banywera omwenge gw'abo be batanze.\n9 Era naye nazikiriza Omwamoli mu mberi yaabwe, obuwanvu bwe bwali ng'obuwanvu obw'emivule, era yali wa maanyi ng'emyera; era naye nazikiriza ebibala bye engulu n'emmizi gye wansi.\n10 Era nabalinnyisa nga mbaggya mu nsi y'e Misiri ne mbaluŋŋamiza emyaka amakumi ana mu ddungu, okulya ensi ey'Omwamoli.\n11 Ne ngolokosa ku batabani bammwe okuba bannabbi, ne ku balenzi bammwe okuba Abawonge. Si bwe kiri bwe kityo, ai mmwe abaana ba Isiraeri? bw'ayogera Mukama.\n12 Naye ne muwa Abawonge omwenge okunywa; ne mulagira bannabbi nga mwogera nti Temulagula.\n13 Laba, ndibanyigiriza mu kifo kyammwe, ng'eggaali erijjudde ebinywa bwe linyigiriza.\n14 Awo okudduka kulibula ow'embiro, so n'ow'amaanyi talyongera maanyi ge, so n'omuzira talyewonya:\n15 so n'oyo akwata omutego taliyimirira; era n'omuddusi w'embiro talyewonya wadde n'oyo eyeebagala embalaasi talyewonya:\n16 n'oyo alina obugumu mu b'amaanyi alidduka ng'ali bwereere ku lunaku olwo, bw'ayogera Mukama.\nAmosi - Essuula 3\n1 Muwulire ekigambo kino Mukama ky'aboogeddeko, mmwe abaana ba Isiraeri, ku kika kyonna kye nnalinnyisa nga nkiggya mu nsi y'e Misiri, ng'ayogera nti\n2 Mmwe mwekka be nnamanya ku bika byonna eby'ensi zonna: kyendiva mbabonereza olw'obutali butuukirivu bwammwe bwonna.\n3 Ababiri bayinza okutambulira awamu wabula nga batabaganye?\n4 Empologoma ewulugumira mu kibira nga terina muyiggo? empologoma ento eyima mu mpuku yaayo okulira nga teriiko ky'ekutte?\n5 Ennyonyi eyinza okugwa mu mutego ku nsi nga tebagiteze kakunizo? omutego gumasuka okuva wansi nga teguliiko kye gukwasizza?\n6 Bafuuyira ekkondeere mu kibuga, abantu ne batatya? obubi bugwa ku kibuga, Mukama nga tabuleese?\n7 Mazima Mukama Katonda taliiko ky'alikola wabula ng'abikkulidde abaddu be bannabbi ekyama kye.\n8 Empologoma ewulugumye, ani ataatye? Mukama Katonda ayogedde, ani ayinza obutalagula?\n9 Mulangirire mu mayumba mu Asudodi ne mu mayumba mu nsi y'e Misiri, mwogere nti Mukuŋŋaanire ku nsozi ez'e Samaliya, mulabe enjoogaano eziri omwo bwe zenkana obungi, n'okujooga bwe kuli okuli omwo wakati.\n10 Kubanga tebamanyi kukola bya nsonga, bw'ayogera Mukama, abo abatereka ekyejo n'obunyazi mu mayumba gaabwe.\n11 Mukama Katonda kyava ayogera bw'ati nti Walibaawo omulabe, okwetooloola ensi enjuyi zonna: naye alikkakkanya amaanyi go okukuvaako, n'amayumba go galinyagibwa.\n12 Bw'ati bw'ayogera Mukama nti Ng'omusumba bw'awonyaako mu kamwa k'empologoma amagulu abiri oba ekitundu ky'okutu; bwe batyo abaana ba Isiraeri bwe baliwonyezebwa, abatuula mu Samaliya mu nsonda y'ekiriri ne ku bigugu ebya aliiri eby'oku kitanda:\n13 Muwulire mube abajulirwa eri ennyumba ya Yakobo, bw'ayogera Mukama Katonda, Katonda ow'eggye.\n14 Kubanga ku lunaku lwe ndibonereza Isiraeri olw'ebyonoono bye, era ndibonereza n'ebyoto bya Beseri, n'amayembe g'ekyoto galisalihwako ne gagwa wansi.\n15 Era ndikuba ennyumba eya ttoggo wamu n'ennyumba ey'ekyeya; n'ennyumba ez'amasanga ziribula, n'amayumba amanene galikoma, bw'ayogera Mukama.\nAmosi - Essuula 4\n1 Muwulire ekigambo kino, mmwe ente ez'e Basani, abali ku lusozi lwa Samaliya, abajooga abaavu, abakamula abeetaaga, abagamba bakama baabwe nti Muleete tunywe.\n2 Mukama Katonda alayidde obutukuvu bwe nga, laba, ennaku ziribatuukako lwe balibaggyawo n'amalobo, n'ekitundu kyammwe ekirifikkawo balibaggyawo n'amalobo agavuba.\n3 Era mulivaamu nga muyita mu bituli ebiwaguddwa, buli nte ng'esimbira ddala mu maaso gaayo; ne mwesuula mu Kalumooni, bw'ayogera Mukama.\n4 Mujje e Beseri mwonoone; mujje e Girugaali mwongere okwonoona kwammwe; era muleetenga ssaddaaka zammwe buli nkya n'ebitundu byammwe eby'ekkumi buli nnaku essatu;\n5 muweeyo ssaddaaka ey'okwebaza ku ebyo ebizimbulukuswa, mulangirire ebiweebwayo ku bwammwe mubiraalike: kubanga ekyo kye musiima, ai mmwe abaana ba Isiraeri, bw'ayogera Mukama Katonda.\n6 Era nange mbawadde obulongoofu bw'amannyo mu bibuga byammwe n'okubulwa emmere mu mayumba gammwe gonna: era naye temuddanga gye ndi, bw'ayogera Mukama.\n7 Era nange mbaziyirizza enkuba, ng'ekyasigaddeyo emyezi esatu okutuusa amakungula: ne ntonnyesa enkuba ku kibuga ekimu, ne nziyiza enkuba okutonnya ku kibuga ekirala: ekitundu kimu kyatonnyebwako, n'ekitundu ky'etaatonnyako ne kiwotoka.\n8 Awo ab'omu bibuga ebibiri oba bisatu ne batambulatambula ne batuuka mu kibuga ekimu okunywa amazzi, so tebakkutanga: era naye temuddanga gye ndi, bw'ayogera Mukama.\n9 Mbakubye n'okugengewala n'obukuku: akawuka kalidde olufulube lw'ensuku zammwe n'ensuku zammwe ez'emizabbibu n'emitiini gyammwe n'emizeyituuni gyammwe: era naye temuddanga gye ndi, bw'ayogera Mukama.\n10 Mpeerezza mu mmwe kawumpuli ng'engeri ey'e Misiri bwe yali: abalenzi bammwe mbasse n'ekitala, ne nziyawo embalaasi zammwe; ne nninnyisiza ne mu nnyindo zammwe okuwunya kw'olusiisira lwammwe: era naye temuddanga gye ndi, bw'ayogera Mukama.\n11 Nsudde abamu ku mmwe nga Katonda bwe yasuula Sodomu ne Ggomola, nammwe ne muba ng'omumuli ogusiikibwa mu muliro: era naye temuddanga gye ndi, bw'ayogera Mukama.\n12 Kyendiva nkukola bwe nti, ai Isiraeri: era kubanga ndikukola kino, weeteeketeeke okusisinkana ne Katonda wo, ai Isiraeri.\n13 Kubanga, laba, oyo abumba ensozi, era atonda embuyaga, era abuulira omuntu by'alowooza, afuula enkya okuba ekizikiza, era alinnya ku bifo ebigulumivu eby'ensi; Mukama Katonda ow'eggye lye linnya lye.\nAmosi - Essuula 5\n1 Muwulire ekigambo kino kye nkwata okubakungubagira, ai ennyumba ya Isiraeri.\n2 Omuwala wa Isiraeri agudde; takyayimuka nate: asuuliddwa wansi ku nsi ye tewali wa kumuyimusa.\n3 Kubanga bw'ati bw'ayogera Mukama Katonda nti Ekibuga ekyavangamu olukumi kirisigazaawo kikumi, n'ekyo ekyavangamu ekikumi kirisigazaawo kkumi, eri ennyumba ya Isiraeri.\n4 Kubanga bw'ati Mukama bw'agamba ennyumba ya Isiraeri nti Munnoonye, kale munaabanga balamu:\n5 naye temunoonyanga Beseri, so temuyingiranga mu Girugaali, so temuyitanga okugenda e Beeruseba: kubanga Girugaali tekirirema kugenda mu busibe, ne Beseri kiriggwaawo.\n6 Munoonye Mukama, kale munaabanga balamu; aleme okubuubuuka ng'omuliro mu nnyumba ya Yusufu, ne gwokya so nga tewali wa kuguzikiza mu Beseri:\n7 mmwe abafuula omusango okuba obusinso, ne musuula wansi obutuukirivu;\n8 munoonye oyo akola kakaaga n'entungalugoye, era afuula ekisiikirize eky'okufa okuba enkya, era asiikiriza omusana n'ekiro; ayita amazzi ag'omu nnyanja n'agafuka ku maaso g'olukalu; Mukama lye linnya lye;\n9 aleeta okuzikirira ku w'amaanyi nga tamanyiridde, okuzikirira ne kutuuka ku kigo.\n10 Bakyawa oyo anenya mu mulyango, era batamwa oyo ayogera ebigolokofu.\n11 Kale kubanga mulinnyirira omwavu, ne mumukamula eŋŋaano: mwazimba ennyumba ez'amayinja amateme, naye temulizituulamu; mwasimba ensuku z'emizabbibu ezisanyusa, naye temulinywa mwenge gwamu.\n12 Kubanga mmanyi ebyonoono byammwe bwe byenkana obungi n'ebibi byammwe bwe byenkana amaanyi mmwe ababonyaabonya omutuukirivu, abalya enguzi, era abagobera abo abeetaaga mu mulyango.\n13 Omukabakaba kyaliva asirika mu biro ebifaanana bwe bityo; kubanga bye biro ebibi.\n14 Munoonye obulungi so si bubi, mulyoke mubeerenga abalamu: kale Mukama Katonda ow'eggye anaabanga nammwe nga bwe mwogera.\n15 Mukyawenga obubi, mwagalenga obulungi, munywezenga eby'ensonga mu mulyango: mpozzi Mukama Katonda ow'eggye alikwatirwa ekisa ekitundu kya Yusufu ekifisseewo.\n16 Mukama Katonda ow'eggye, Mukama kyava ayogera bw'ati nti Ebiwoobe biriba mu nguudo zonna engazi era balyogerera mu makubo gonna nti Woowe, woowe! kale baliyita omulimi okukuba ebiwoobe, n'abo abalina amagezi okukungubaga okukuba ebiwoobe.\n17 Awo mu nsuku zonna ez'emizabbibu mulibaamu ebiwoobe: kubanga ndiyita mu ggwe wakati, bw'ayogera Mukama.\n18 Zibasanze mmwe abeegomba olunaku lwa Mukama! mwagalira ki olunaku lwa Mukama? kizikiza so si musana.\n19 Kwenkana omusajja ng'adduka empologoma, n'asisinkana eddubu n'esisinkana naye: oba ng'ayingira mu nnyumba ne yeekwata ku kisenge omukono gwe omusota ne gumuluma.\n20 Olunaku lwa Mukama teruliba kizikiza so si musana? ekizikiza zigizigi so nga temuli katangaala?\n21 Nkyawa, nnyooma embaga zammwe, so sirisanyukira kukuŋŋaana kwammwe okutukuvu.\n22 Weewaawo, newakubadde nga muwaayo gye ndi ebiweebwayo byammwe ebyokebwa n'ebiweebwayo byammwe eby'obutta, siribikkiriza: so sirissaayo mwoyo eri ebiweebwayo olw'emirembe eby'ensolo zammwe eza ssava.\n23 Nziyaako oluyoogaano olw'ennyimba zo; kubanga siiwulire nnanga zo bwe zikubibwa obulungi.\n24 Naye omusango gukulukute ng'amazzi, n'obutuukirivu ng'omugga ogw'amaanyi.\n25 Mwandeeteranga ssaddaaka n'ebiweebwayo mu ddungu emyaka amakumi ana, ai ennyumba ya Isiraeri?\n26 Weewaawo, mwasitulanga Sikusi kabaka wammwe ne Kiyuni, ebifaananyi byammwe, emmunyeenye ya katonda wammwe, bye mwekolera.\n27 Kyendiva mbatwaza mu busibe okuyita e Ddamasiko, bw'ayogera Mukama, erinnya lye Katonda ow'eggye.\nAmosi - Essuula 6\n1 Zibasanze abo abeegolodde mu Sayuuni n'abo abataliiko kye batya ku lusozi lw’e Samaliya, abasajja ab'amaanyi ab'omu ggwanga erisinga amawanga obukulu, abajjirwa ennyumba ya Isiraeri!\n2 Muyite mugende e Kalune mulabe; muveeyo mugende e Kamasi ekikulu: mulyoke muserengete e Gaasi eky'Abafirisuuti: bisinga obwakabaka buno bwombi obulungi? oba ensalo yaabwe ekira ensalo yammwe obugazi?\n3 Mmwe abateeka ewala olunaku olubi ne musembeza kumpi entebe ey'ekyejo;\n4 abagalamira ku bitanda eby'amasanga ne beegolorera ku biriri byabwe, ne balya abaana b'endiga ab'omu kisibo, n'ennyana nga baziggya mu kisibo;\n5 abayimbira ennyimba ezitaliimu ku ddoboozi ery'ennanga; abeegunjira ebintu ebivuga nga Dawudi;\n6 abanywera omwenge mu bibya, ne basaaba amafuta agasinga obulungi; naye tebanakuwalidde kubonyaabonyezebwa kwa Yusufu.\n7 Kale kyebaliva bagenda mu busibe wamu n'abo abaasooka okugenda mu busibe, n'ebinyumu by'abo abeegolola birivaawo.\n8 Mukama Katonda yeerayidde yekka, bw'ayogera Mukama Katonda ow'eggye, nti Nkyawa obulungi bwa Yakobo, ne ntamwa amayumba ge: kyendiva mpaayo ekibuga ne byonna ebikirimu.\n9 Awo olulituuka abantu kkumi bwe balisigala mu nnyumba emu balifa.\n10 Era omuntu bw'anaasitulibwa kojjaawe, oyo amwokya, okuggya amagumba mu nnyumba, n'agamba oyo ali mu njuyi ez'ennyumba ez'omunda nti Wakyaliwo ali naawe? naye n'addamu nti Nedda; kale n'alyoka ayogera nti Sirika; kubanga tetuyinza kwatula linnya lya Mukama.\n11 Kubanga, laba, Mukama alagidde, n'ennyumba ennene eriwagulwamu ebituli n'ennyumba entono eribaamu enjatika.\n12 Embalaasi ziriddukira mbiro ku lwazi? omuntu alirimira okwo n'ente? mmwe okufuula ne mufuula omusango okuba omususa n'ebibala eby'obutuukirivu okuba abusinso:\n13 mmwe abasanyukira ekintu ekitaliiko kye kigasa, aboogera nti Tetwefunidde mayembe olw'amaanyi gaffe ffe?\n14 Kubanga, laba, ndibayimusizaako eggwanga, ai ennyumba ya Isiraeri, bw'ayogera Mukama Katonda ow'eggye; era balibabonyaabonya okuva awayingirirwa e Kamasi okutuuka ku kagga aka Alaba.\nAmosi - Essuula 7\n1 Bw'atyo Mukama Katonda bwe yandaga: era, laba, yabumba enzige ebimererezi nga bitanudde okumera; era, laba, byali bimererezi okukungula kwa kabaka nga kuwedde.\n2 Awo olwatuuka bwe zaamala okulya omuddo ogw'omu nsi ne ndyoka njogera nti Ai Mukama Katonda, sonyiwa, nkwegayiridde: Yakobo anaayimirira atya? kubanga mutono.\n3 Mukama ne yejjusa olw'ekyo: Tekiribaawo, bw'ayogera Mukama.\n4 Bw'atyo Mukama Katonda bwe yandaga: kale, laba, Mukama Katonda n'ayita abantu okuwakana n'omuliro; ne gwokya obuziba obunene, era gwandimazeewo n'olukalu.\n5 Awo ne ndyoka njogera nti Ai Mukama Katonda, lekayo, nkwegayiridde: Yakobo anaayinza atya okuyimirira? kubanga mutono.\n6 Awo Mukama ne yejjusa ekyo: Era n'ekyo tekiribaawo, bw'ayogera Mukama Katonda.\n7 Bw'atyo bwe yandaga: kale, laba, Mukama n'ayimirira ku mabbali g'ekisenge ekyazimbibwa n'omugwa ogugera, era ng'akutte omugwa ogugera mu mukono gwe.\n8 Awo Mukama n'aŋŋamba nti
i, olaba ki? Ne ŋŋamba nti Omugwa ogugera. Awo Mukama n'ayogera nti Laba, nditeeka omugwa ogugera wakati w'abantu bange Isiraeri; siribayitako nate lwa kubiri:\n9 n'ebifo ebigulumivu ebya Isaaka birirekebwawo, n'ebifo ebitukuvu ebya Isiraeri birizisibwa; era ndigolokokera ku nnyumba ya Yerobowaamu n'ekitala.\n10 Awo Amaziya kabona ow'e Beseri n'atumira Yerobowaamu kabaka wa Isiraeri ng'ayogera nti
i akwekobedde wakati mu nnyumba ya Isiraeri: ensi teyinza kugumiikiriza bigambo bye byonna.\n11 Kubanga
i bw'ayogera bw'ati nti Yerobowaamu alifa n'ekitala, era Isiraeri talirema kutwalibwa nga musibe okuva mu nsi ye.\n12 Era Amaziya n'agamba
i nti Ggwe omulabi, genda weddukire mu nsi ya Yuda, oliire eyo emmere, olagulire eyo:\n13 naye tolagulanga nate lwa kubiri e Beseri: kubanga kye kifo ekitukuvu ekya kabaka, era ye nnyumba ya kabaka.\n14 Awo
i n'alyoka addamu n'agamba Amaziya nti Nnali siri nnabbi, so saali mwana wa nnabbi; naye nnali musumba era musalizi w'emisukomooli:\n15 Mukama n'anziya ku mulimu ogw'okugoberera ekisibo, Mukama n'aŋŋamba nti Genda olagule abantu bange Isiraeri.\n16 Kale nno wulira ekigambo kya Mukama: Oyogera nti Tolagulanga ku Isiraeri, so totonnyesanga ku nnyumba ya Isaaka;\n17 Mukama kyava ayogera bw'ati nti Mukazi wo aliba mwenzi mu kibuga, ne batabani bo ne bawala bo baligwa n'ekitala, n'ensi yo erigabibwa n'omugwa; naawe kennyini olifiira mu nsi eteri nnongoofu, era Isiraeri talirema kutwalibwa nga musibe okuva mu nsi ye.\nAmosi - Essuula 8\n1 Bw'atyo Mukama Katonda bwe yandaga: era, laba, ekibbo eky'ebibala eby'omu kyeya.\n2 N'ayogera nti
i, olaba ki? Ne njogera nti Ndaba ekibbo eky'ebibala eby'omu kyeya. Awo Mukama n'alyoka aŋŋamba nti Enkomerero etuuse ku bantu bange Isiraeri; siribayitako nate lwa kubiri.\n3 Awo ennyimba ez'omu yeekaalu ziriba kuwowoggana ku lunaku olwo, bw'ayogera Mukama Katonda: emirambo giriba mingi; baligisuula mu buli kifo nga basirise.\n4 Muwulire kino, ai mmwe abaagala okuliira ddala eyeetaaga n'okumalawo abaavu ab'omu nsi, nga mwogera nti\n5 Omwezi ogwakaboneka guliggwaako ddi, tulyoke tutunde eŋŋaano? ne ssabbiiti, tusumulule eŋŋaano? nga mutoniwaza efa, era nga munenewaza sekeri, era nga mulyazaamaanya ne minzaani ez'obulimba;\n6 tugule abaavu n’effeeza, n'abeetaaga n'omugogo gw'engatto, era tutunde ebisasiro by'eŋŋaano.\n7 Mukama alayidde obulungi bwa Yakobo nti Mazima seerabirenga bikolwa byabwe na kimu ennaku zonna.\n8 Ensi terikankanira ekyo, buli muntu n'awuubaala abeera omwo? weewaawo, eritumbiirira ddala wamu nga Omugga; era eritabanguka n'ekka nate nga Omugga ogw'e Misiri.\n9 Awo olulituuka ku lunaku olwo, bw'ayogera Mukama Katonda, ndigwisa enjuba mu ttuntu, era ndireeta ekizikiza ku nsi obudde nga butangaala.\n10 Era ndifuula embaga zammwe okuba okuwuubaala, n'ennyimba zammwe zonna okuba okukungubaga; era ndireeta ebibukutu ku biwato byonna, n'ebiwalaata ku buli mutwe; era ndirufuula ng'okukungubagira omwana eyazaalibwa omu, n'enkomerero yaalwo ng'olunaku olubalagala.\n11 Laba, ennaku zijja, bw'ayogera Mukama Katonda, lwe ndiweereza enjala mu nsi, eteri njala ya mmere newakubadde ennyonta ey'amazzi, naye enjala ey'okuwulira ebigambo bya Mukama.\n12 Awo balibulubuuta okuva ku nnyanja okutuuka ku nnyanja endala, n'okuva obukiika obwa kkono okutuuka ebuvanjuba; baliddukana mbiro eruuyi n'eruuyi okunoonya ekigambo kya Mukama, so tebalikiraba.\n13 Ku lunaku olwo abawala abalungi n'abalenzi balizirika olw'ennyonta.\n14 Abalayira ekibi kya Samaliya ne boogera nti Nga Katonda wo, ai Ddaani, bw'ali omulamu; era nti Ng'ekkubo lya Beeruseba bwe liri eddamu; abo baligwa so tebaliyimuka nate.\nAmosi - Essuula 9\n1 Nalaba Mukama ng'ayimiridde ku mabbali g'ekyoto: n'ayogera nti Kuba emitwe, emiryango gikankane: era bamenyeemenye ku mitwe gy'abo bonna; era nditta n'ekitala ow'enkomerero ku bo: tewaliba ku bo alidduka, so tewaliba ku bo aliwona n'omu.\n2 Newakubadde nga basima okutuuka mu magombe, omukono gwange gulibaggyayo; era newakubadde nga balinnya okutuuka mu ggulu, ndibassa okubaggyayo.\n3 Era newakubadde nga beekwekera ku ntikko ya Kalumeeri, ndikenneenya ne mbaggyayo; era newakubadde nga bakwekeddwa amaaso gange mu buziba bw'ennyanja wansi, ndiragirira eyo omusota ne gubaluma.\n4 Era newakubadde nga bagenda mu busibe mu maaso g'abalabe baabwe, ndiragirira eyo ekitala ne kibatta: era nditeeka amaaso gange ku bo olw'okuleeta obubi so si bulungi.\n5 Kubanga Mukama, Katonda ow'eggye, ye wuuyo akoma ku nsi n'esaanuuka, na bonna abagibeeramu baliwuubaala; era eritumbiirira ddala wamu nga Omugga; era erikka nate nga Omugga ogw'e Misiri;\n6 ye wuuyo azimba amayu ge mu ggulu, era eyateekawo ebbanga lye ku ttaka; ayita amazzi ag'omu nnyanja n'agafuka ku maaso g'olunalu; Mukama lye linnya lye.\n7 Mmwe temuli ng'abaana b'Abaesiyopya gye ndi, ai abaana ba Isiraeri? bw'ayogera Mukama. Saggya Isiraeri mu nsi y'e Misiri ne mbalinnyisa, ne nziya Abafirisuuti e Kafutoli, n'Abasuuli e Kiri?\n8 Laba, amaaso ga Mukama Katonda gali ku bwakabaka obulina ebibi, era ndibuzikiriza okuva ku maaso g'ettaka; kyokka sirizikiririza ddala nnyumba ya Yakobo, bw'ayogera Mukama.\n9 Kubanga, laba, ndiragira era ndiwewera ennyumba ya Isiraeri mu mawanga gonna, ng'eŋŋaano bw'ewewerwa mu lugali, naye tewaliba na kaweke na kamu akaligwa ku ttaka.\n10 Abalina ebibi bonna ab'omu bantu bange balifa n'ekitala aboogera nti Obubi tebulitutuukako so tebulitukulembera.\n11 Ku lunaku olwo ndisimba eweema ya Dawudi eyagwa, ne nziba ebituli byayo; era ndisimba ebibye ebyagwa, era ndigizimba nga mu nnaku ez'edda;\n12 balyoke balye ekitundu kya Edomu ekifisseewo, n'amawanga gonna agatuumibwa erinnya lyange, bw'ayogera Mukama akola kino.\n13 Laba, ennaku zijja, bw'ayogera Mukama, akabala lw'alituuka ku oyo akungula, n'oyo asamba ezabbibu lw'alituuka ku oyo asiga ensigo; n'ensozi ziritonnya omwenge omuwoomerevu, n'obusozi bwonna bulisaanuuka.\n14 Era ndikomyawo obusibe bw'abantu bange Isiraeri, kale balizimba ebibuga ebyalekebwawo, ne babituulamu; era balisimba ensuku ez'emizabbibu, ne banywa omwenge gwamu; era balirima ennimiro, ne balya ebibala byamu.\n15 Era ndibasimba ku nsi yaabwe, so tebalisimbulwa nate mu nsi gye mbawadde, bw'ayogera Mukama Katonda wo.


Bukedde Online - Alumwa ennyingo kola dduyiro ozikkakkanye\nOFUNA obuzibu mu kutambula ng’oli lubuto nga kiva ku bulumi mu nnyingo? Manya mangu ekivaako obulumi obwo ne ky’osobola okukikolera. Dr. Farouk Muyingo, ow’eddwaaliro ly’e Mpigi yagambye nti waliwo ebintu ebivaako abakyala abali embuto okulumwa mu nnyingo eby’enjawulo omuli:\n1 Omukyala okweyongera obuzito. Omwana ayinza okuba nga munene obuzito bwe ne butuula ku nnyingo era bwe zitendewalirwa ng’ofuna obulumi.\n2 Amazzi okweyongera obungi mu nnyingo.\n3 Okuyimirira okumala ebbanga eddene.\n4 Okutambula olugendo oluwanvu.\n5 Okusitula ebintu ebizito. 6Waliwo dduyiro ow’amaanyi ayinza okuvaako kino gw’osaana okwewala. Laba omusawo ssinga obulumi buyitirira okumala ebbanga eddene. Obujjanjabi l Okuwanika amagulu n’okugagolola.\nl Okukola dduyiro omusaamusaamu akuyamba okugumya ennyingo n’okukkakkanya obulumi ate n’okwewala ow’amaanyi ayinza okwongera okukukosa.


Government efulumizza alipoota ku nfa yábadde sipiika wa parliament Jacob Oulanyah – CBS FM\nGovernment efulumizza alipoota ku nfa yábadde sipiika wa parliament Jacob Oulanyah\nSipiika Anita Among, nómumyuka we Thomas Tayebwa, omumyuka wómukulembeze wéggwanga Jesca Alupo ne ssamanisiter wéggwanga Robinah Nabbanja nábabaka ba parliament nga baaniriza omubiri gwéyali sipiika Jacob Oulanyah\nGovernment efulumizza alipoota ekwata ku bulwadde nénfa y’eyali sipiika wa parliament eye 11 Jacob Oulanyah, eraze nti yafudde kirwadde kya kkookoolo, amaze akabanga ngámutawaanya okuva mu mwaka 2019.\nAlipoota eno ekwata ku nfa y’omugenzi essomeddwa minister w’ebyobulamu Dr. Jane Ruth Aceng mu parliament etudde leero okukungubagira omugenzi.\nMinister Aceng ategezezza nti obulwadde bwa Jacob Oulanya bwatandika mu mwaka 2019, oluvanyuma lwokufuna ekizimba mu bulago, era nágenda e German nebakirongoosa nebamutegeeza nti yali alina kkookolo.\nOkuva olwo Jacob Oulanyah yagendanga mu malwaliro agenjawulo, wabula mu biseera by’omuggalo ogwaleetebwa Covid 19 n’akalulu ka 2021,teyasobola kugenda mu ddwaliro kwongera kumukebera nakumujanjaba.\nMinister anyonyodde nti mu January 2021, baamutwala mu ddwaliro e Mulago erijanjaba kkookolo, era eno yalina okumalayo wiiki bbiri.\nBaalina okumuteekateeka basobole okumutwala mu mwaliro amalala agebweru wa Uganda, oluvanyuma lwokumukebera mu byuma ebyenjawulo ebikalirira kkookolo,nebizuula nti yali asaasaanidde amagumba ge ngátuuse ne mu busomyo.\nMinister wébyóbulamu Dr. Jane Ruth Aceng ngásomera parliament alipoota ekwata ku nfa ya Jacob Oulanyah\nMinister Aceng agambye nti baali bakola ku nteekateeka ezokumusaamu obussimu obupya mu mubiri, okumuwonya okumukaliriranga olutatadde, okumalamu obutofaali obwali buliiriddwa kkookoolo.\nAbasawo 15 abaakulemberwamu ssenkulu w’eddwaliro lya Kkookolo e Mulago Dr Jackson Oryem, baakola butaweera okumujanjaba mu kiseera bweyali e Mulago.\nOkusinziira ku Dr Jane Ruth Aceng, omugenzi bweyatwalibwa mu America, abantu 5 bebaamugenderako okwali Patricia Lakidi, Christine Aol abaali bamulabirira, abakuumi be saako Dr Jackson Oryem.\nOkusinziira ku Dr Aceng, omugenzi bweyatuuka mu ddwaliro mu America, baddamu okumwekebejja, nebazuula nti obusomyo bwe, bwali buliiriddwa kumpi kubumalawo.\nObutonotono obwali busigaddewo, bwali tebukyasobola kuzaala buttofaali bw’omubiri obulwanyisa endwadde okuli White blood cells ne red blood cells.\nMinister Aceng ategezezza nti embeera eno yaviirako ebitundu byómubiri gwe okuli ekibumba,ensigo,nébirala okutandika okusirika kimu ku kimu nga tebikyakola,kkyo ekibumba kyasirika akyali wano mu Uganda.\nAgambye nti bweyatuusibwa mu America, nti wadde obujanjabi bwaliyo era nga yali wakubufuna, wabula baali tebayinza kubumusaako, olwómubiri ogwali gwongedde okunafuwa.\nBagezaako okulaba nga guddamu amaanyi wabula nebigaana, era oluvannyuma nómutima negusirika.\nMinister Aceng anyonyodde nti omugenzi abadde talina kalulwe, akasaale mu kukola obutofaali bw’omubiri obulwanyisa endwadde, nti kubanga kaali kaamujjibwamu mu mwaka gwa 1990, oluvannyuma lwóbuvune bweyafuna abakuuma ddembe bwebaamukuba, ngábayizi békalakaasa ku University e Makerere.\nRebecca Alitwala Kadaga eyaliko sipiika wa parliament eye 10, nga Oulanyah yali mumyuka we, agambye nti obulwadde bwa Oulanyah yabumanyako mu mwaka 2019, bweyali amunoonya ng’aliko ensonga zamwebuzaako, kwekuzuula nti yali alongooseddwa.\nBweyakimanya yategeeza omukulembeze w’eggwanga embeera ya Oulanyah bweyali eyimiridde.\nKadaga asabye palament nti mukujjukira omugenzi, government eteekese mu nkola etteeka erikuuma obwannanyini ku biyiiye, omugenzi lyeyabaga ngómubaka mu mwaka gwa 2006.\nOmumyuka wa President Retired Maj. Jessica Alupo, agambye nti obukugu Jacob Oulanyah bwabadde nabwo ku nsonga z’amateeka, obukulembeze n’entambuza y’emirimu nti ssi bwangu kusangika.\nAlupo agambye nti government egenda kumusubwa nti kubanga ne mu kalulu kómwaka oguyise 2021, Oulanyah yakola butaweera okununula ekitundu ky’obukiiko kkono okudda mu mikono gya NRM, nti kubanga kyali kimaze emyaka egisoba mu 10 nga NRM tekiwangula.\nAbabaka ba parliament abenjawulo baweereddwa omukisa okwogera ebirungi byebabadde bamanyi ku sipiika Jacob Oulanyah.\nOmubiri gwa Oulanyah gugenda kusuzibwa mu parliament okutuusa olunaku lwénkya ku lwókusatu lwegunaggibwayo gutwalibwe mu kisaawe e Kololo, eggwanga okumukungubagira mu butongole nókumusabira.\nSsanduuko omuli omubiri gwa Jacob Oulanyah nga yetoloozeddwa ebimuli mu parliament\nOkusinziira ku nteekateeka eyafulumizibwa minister wóbwa president era ssentebe wókuziika Milly Babalanda, omubiri gwa Oulanyah olunaggibwa e Kololo gusuubirwa okuteekebwa ku nnyonyi butereevu, gutwalibwe e Omoro gyágenda okuziikibwa ku lwókutaano nga 08 April,2022.\nJacob Oulanyah yazaalibw anga 23 march,1965 naafa nga 20th march,2022.\nYayingira parliament mu 2006, mu 2011 nafuuka omumyuka wa sipiika, mu 2021 nálondebwa ku kifo kya sipiika.\nAbabaka ba parliament bamwogeddeko ngómuntu abadde omukulembeze omulungi, afaayo ku nsonga ezigasiza awamu eggwanga sso ssi ye ngómuntu.\nAkulira oludda oluvuganya government mu parliament Mathius Mpuuga agambye nti obukulembeze bwa Oulanyah, bwali bubawadde essuubi ngáboludda oluvuganya government okutambulira awamu ku nsonga ezikosa eggwanga.\nAkulira oludda oluvuganya government mu parliament Mathius Mpuuga ngáteeka ekimuli ku ssanduuko omugalamiziddwa omubiri gwa Jacob Oulanyah\nMu kukubaganya ebirowoozo, ababaka baaweereddwa eddakiika bbiri, wabula wabaddewo abayombye nti obudde obubawereddwa butono okwogera ku Oulanyah, wabula bano Thomas Tayebwa abaanukudde nti obudde obubaweereddwa bumala.\nOmubaka wa Kilak South Gilbert Oulanya bwaweereddwa omukisa okwogera ku mugenzi awakanyizza alipoota ku nfa y’omugenzi, goverment gyewadde nti yafudde kkookoolo.\nGilbert Oualanyah agambye nti ye tagikkirizza wadde, naagamba nti kuba abantu okuva mu Acholi abazze basuumuka mu bifo by’okulembeze byéggwanga lino ebyenjawulo nti baze bafa mu ngeri eriko ebibuuzo.\nWabula Thomas Tayebwa omumyuka wa sipiika alabudde omubaka Gilbert Oulanyah nti aleme kusamwasamwa n’ebigambo ebyawukana ne alipoota ewereddwa government.\nThomas Tayebwa alagidde nti ebigambo bya Gilbert bisiimulwe ku biwandiiko bya parliament.


HE CARETH FOR YOU: THE GOVERNMENT OF UGANDA HAS TO BE CAREFUL WITH ABDALLA KITATA\nTHE GOVERNMENT OF UGANDA HAS TO BE CAREFUL WITH ABDALLA KITATA\nIt is Kitatta lifted high\nKitatta y’ani akekemya Bannakampala okuva mu butale okutuuka mu ba bodaboda?\nKampala | Sep 25, 2013\nAbdallah Kitatta yakoma mu S3, naye wadde teyasoma nnyo ajojobezza Kampala n’atwaliramu abayivu bangi n’abamusinza ssente.\nKalondoozi wa Bukedde alaze wa amaanyi ga Kitatta gy’agaggya atuuke okucankalanya abavubuka mu Kampala, obutale n’aba bodaboda.\nEKITONGOLE kya KCCA kikyagulumba n’ebyokuwandisa bodaboda mu Kampala nga Kitatta y’akulembezze abeekiise mu kaweefube ono!\nOkumanya Kitatta aleppusizza KCCA, omulimu gw’okuwandiisa bodaboda, KCCA gw’emaze kumpi omwaka mulamba ng’egwetegekera, ogwalina okutandika nga September 9, gwakongezebwayo emirundi ebiri!\nOgwasooka KCCA yapondooka n’ekyusa eby’okuziwandiisa okuva ku September 9 n’ekuzza ku September 23 kyokka nalwo yalukyusizza n’erangirira nti kati bodaboda zaakuwandisibwa okuva nga October 10.\nMu Kampala mubalirirwa okubaamu bodaboda 300,000 omuli ezisimba ku siteegi ez’enjawulo mu magombolola gonna gattako ne bodaboda ezitalina bifo we zisimba nga zino ze zisinga obungi.\nKitatta ku mbaga ye.\nKCCA yakoze enteekateeka okuwandiisa bodaboda zonna okusobola okulung’amya omulimu gwazo ng’etegedde obungi bwazo, abazivuga, okutongoza siteegi zaazo, okusomesa aba bodaboda amateeka g’ebidduka wamu n’okubasasuza omusolo.\nWabula aba bodaboda beetemyemu, abamu bawagira KCCA okubawandiisa nga bagamba nti kigenda kuyamba okugogola omulimu gwabwe okuggyamu abantu abakyamu omuli ababbi, bambega n’abafere.\nEkibiina kya National Federation of Professional Cyclists Network (NFPC) ekigatta obubiina 56 obw’aba bodaboda obusangibwa mu magombolola ga Kampala bali wamu ne KCCA era ssentebe waabwe John Semujju agamba nti aba bodaboda bonna mu Kampala baagala okubawandiisa.\nKitatta nga ye muyima w’ekibiina kya Bodaboda 2010 Association of Uganda Limited yeesimbye mu nteekateeka z’okuwandiisa bodaboda ng’ayambibwa n’abanene mu Poliisi.\nAgamba nti ekibiina kye ekya Bodaboda 2010 omulimu gw’okuwandisa aba bodaboda kyagukola dda, KCCA yeetaaga kukolagana nabo.\nKitatta nga yeekaaliisa ne bakanyama be mu Kampala.\nKitatta 31 agamba nti yazaalibwa mu 1982 ku kyalo Kisanjufu e Nakasajja mu ggombolola y’e Kyampisi e Mukono. Bazadde be ye Muhamood Ssonko ne Hasifa Nabukeera.\nOkusoma teyakutwala wala nnyo, yasooka kusomera mu Kalagala Quran School e Kalagala gye yava n’adda e Kitegombwa C/U gye yatuulira P7. Ng’amaze P.7, yeegatta ku Namasumbi S.S. kyokka n’awandukira mu S.3 ng’emisomo gimuzannya nnyo naddala Olungereza, Ssaayansi n’okubala.\n“Ssaalina magezi mu kibiina kyokka Katonda nga bw’atamma byonna, yampa amagezi amazaale era ge gasobodde okuntuusa wano”, Kitatta bwe yategeeza Bukedde gye buvuddeko.\nBwe yali akyali mu ssomero, ekintu kye yali akuba obudinda byali byaddiini, amasomo amalala gaali gamugoya bwenvu.\nWabula Kitatta agamba nti bw’agenze akula yeesanze ng’obutasoma bumufiirizza ebintu bingi era yasalawo okuddayo mu ssomero omwaka oguwedde asobole okufuna ebbaluwa eya S.4.\nKitatta yasookera mu kwetikka migugu na n’amatooke.\nNg’ebyokusoma bigaanyi, yayingira ekibuga, amakanda n’agakuba mu Ndeeba. Olw’okubanga teyalina butendeke bwonna nga ne ssente ezitandika bizinensi talina, Kitatta yamanya nti kapito gwe yalina ky’ekiwago kye kubanga wadde yali mulenzi mumpi, naye yalina emifumbi.\nKitatta nga basajja be bamusitudde gye buvuddeko.\nYasookera mu kutikkula n’okwetikka amatooke n’ensawo z’emmere era yazeetikka n’omugongo ne gumusiiwa!\nAbamanyi Kitatta bagamba nti yali mulenzi mujagujagu era nga mwangu nnyo naddala ku nsonga za ssente, nga bw’okola ddiiru n’osumagiramu katono ng’owedde!\nWaliwo abanene abawaga Kitatta okuvuluga Kampala?\nOMULIMU gw’okwetikka emmere, Kitatta yagukolera akabanga ng’obusente bw’afuna abusiba ku luwuzi okutuuka lwe yaweza entandikwa n’atandika okusuubula ensawo z’amatooke okulenga emyera. Wabula amagoba ku myera gaali ga buswazzi, era ebbanga lye yamala ng’alenga emyera, Kitatta agamba nti teyafunamu.\nEby’emyera nga bigaanyi, Kitatta yayingira mu Kisenyi n’atandika okwetikka ensawo z’obuwunga era omulimu guno yagukola okumala emyaka etaano okutuusa lwe yakung’aanya obukadde busatu.\nZino ze yakozesa okutandikawo edduuka eritunda obuwunga, ebijanjaalo n’emmere enkalu mu Kisenyi n’e Katwe.\nAbamanyi Kitatta bagamba nti mu kubaza ebintu tewali amusinga era ne bwe yali akyetikka obuwunga yali anyumirwa nnyo ebyobufuzi nga bimusingira embaga etenyumye!\nMu mbeera eno, Kitatta mwe yeesoggera ebyobufuzi bwe yeesimbawo mu kulonda kwa NRM mu 2010 n’alondebwa ku bwassentebe w’Abavubuka wakati mu mivuyo n’okulwagana n’ab’ekiwayi kye yali avuganya.\nKitatta n’abaana be.\nEkifo ky’obwassentebe w’abavubuka mu Lubaga, Kitatta yakyeyambisa okumanyika mu banene mu NRM naddala ku kitebe kya NRM ku Kyaddondo Road, Poliisi n’ebitongole ebikuumaddembe be yamatiza nti asobola okwang’anga aba FDC, DP n’ebibiina ebirala mu Kampala.\nMu March wa 2011, waaliwo okulonda kw’abakulembeze b’abavubuka mu Kampala era Kitatta y’omu ku baali beesimbyewo wabula abavubuka ne bamusimbira ekkuuli nga bagamba nti si muyigirize kimala.\nKitatta yakunga abavubuka b’e Lubaga n’e Nakawa ne bagezaako okutabulatabula okulonda wabula Polisi yabagumbulula , okulonda ne kugenda mu maaso Tony Buwande n’alondebwa ku bwassentebe ng’amyukibwa Mubarak Kalungi.\n“Nneenyumiriza nnyo mu Brig, Elly Kayanja, ampabudde nnyo ne minisita Maria Mutagamba. Nze nkwanaganya emirimu gya NEMA mu Buganda era bano bandaga nti tososola muntu nga weesigama ku ddiini wadde eggwanga.\nOlumu nnali nsula ku nnyumba z’omwami wa DP, Ibrahim Buwembo mu Kitaka zooni e Busega nga nnina akamotoka kange aka DX.\nEyali Meeya Ntege Sebaggala bwe yali akomawo okuva mu Amerika gye bamusibira ku bicupuli, Buwembo yansaba mmotoka okugenda e Ntebe okumwaniriza.\nBwe nnagaana yalaba siri waka, n’asiba ennyumba yange n’agobawo mukazi wange nange ne nsalawo okumuloopa mu LC ewa ssentebe omugenzi Lauben Kibazo.\nBuwembo namutwala mu kkooti ne mmusinga era n’alwagirwa okuliwa obukadde 30 kyokka teyakikola. Yatunda ennyumba nadduka ku kitundu.\nKitatta mu nkoko ze gye buvuddeko.\nAkulira NFPC, John Semujju agamba nti Kitatta tabangako muvuzi wa bodaboda era yali tabibangamu okutuuka mu 2010, aba bodaboda bwe baafunamu obuzibu n’omuduumizi wa Poliisi, Gen Kale Kayihura nga bawakanya ebikwekweto bya Poliisi ku bodaboda omwali n’okusika bodaboda n’okuzikuba ebibaluwa.\nSemujju agamba nti olw’okuba Kitatta yali amaze okumatiza Poliisi n’abamu ku ba NRM nti aba bodaboda abasinga mu Kampala ba Besigye, DP, n’ebibiina ebiwakanya Gavumenti, embeera eyaliwo wakati wa Poliisi ne KUBOCA baagyeyambisa okuwera ekibiina ne bassaawo ekibiina kya Bodaboda 2010 ne bategeka okulonda kw’aba bodaboda okw’ekimpatiira.\nKitata yatondawo ekibiina kya SACCO kye yayita ekya ba Bodaboda, Pulezidenti Museveni n’abawaayo obukadde 200\nMu mwaka gwe gumu 2010, Pulezidenti Museveni yawa Bodaboda 2010 obukadde 500 ez’okuyamba aba bodaboda okugulamu pikipiki era pulojekiti eno yakwanaganyizibwa omuyambi wa Pulezidenti Moses Byaruhanga.\nKyokka aba bodaboda ab’enjawulo mu Kampala bagamba nti ssente za SACCO obukadde 200 n’eza bodaboda obukadde 500 tebaaziganyulwamu era Kitatta baamuwawaabira omusango ku Poliisi n’ensonga ze zimu ziri mu Palamenti, Byaruhanga gye yayitibwa gye buvuddeko ababaka ne bamukunya olwa ssente ezo.\nEMIVUYO MU BUTALE\nNg’oggyeeko emivuyo gya bodaboda, Kitatta ali wakati ne mu mivuyo egy’obutale obw’enjawulo mu Kampala .\nYasooka kwenyigira mu mivuyo gy’akatale k’e Nateete n’adda ne mu katale k’e Busega.\nMu February wa 2012, amasasi gaanyooka mu katale k’e Busega ng’ekibinja kya Kitatta kirumbye akatale okusiguukulula ssentebe w’abasuubuzi Hajjati Hasifa Ssenkungu mu ofiisi bateekemu owaabwe.\nKino kyaddirira abasuubuzi okumala wiiki bbiri nga beekalakaasa nga bagamba nti ssentebe waabwe abayisa bubi era abavubuka yabagoba mu katale n’ayingizaamu bannamwandu bokka.\nKitatta ng’ali n’abamu ku basuubuzi mu katale kano baasooka kutegeka kulonda kw’abakulembeze abapya ne kuwangulwa Ssaalongo Charles Bugembe, kyokka omubaka wa Gavumenti mu Kampala, Alice Muwanguzi n’akusazaamu ng’agamba nti tekwali mu mateeka wabula Kitatta n’amujeemera!\nKitatta kwe kuwa Gavumenti ennaku ssatu nga Ssenkungu avudde mu katale, Ssaalongo Bugembe asobole okukulembera era bwe kitaakolebwa n’alumba n’abavubuka be.\nKitatta ne banne baalumba Lubaga oluvannyuma lwa KCCA okuyimiriza ku kugaba ensimbi zino wasooke wabeewo enteekateeka ennung’amu essibwawo, kyokka Kitatta yabigaana ng’agamba nti Loodi Meeya Lukwago ne Dayirekita wa Kampala Jennifer Musisi baali bayingizza ebyobufuzi mu nsimbi z’abavubuka.\nPoliisi yamala kuyitibwa okubagumbulula nga batandise okwonoona ebintu bya KCCA kyokka Kitatta teyakwatibwa.\nBanywanyi ba Kitatta bagamba nti alina emmundu bbiri ennene na baasitoola era atambula n’abakuumi babiri mu mmotoka nga kigambibwa nti obukuumi bw’alina bwamuweebwa abanene mu bitongole ebikuumaddembe.\nOBUGAGGA BWA KITATTA\nAzimbye emizigo gy’abapangisa 30 e Busega mu Kitaka Zooni, alina ebiyumba by’enkoko e Kabojja mw’alundira enkoko ezisukka mu 2,000 ng’olunaku alonda ttule z’amagi ezisoba mu 30.\nAlina amaka agatayisikamu maaso e Kabojja n’e Busega gattako n’amaduuka agatunda ebizimbisibwa e Nateete n’ e Nalukolongo.\nPosted by Bill Kiwanuka at 23:19


Bukedde Online - Trump apondoose; amagye gatandise okuwa Biden ebyama\nBiden ne Trump\nAMAGYE ga Amerika n'ebitongole ebikessi bitandise okuwa Joe Biden ebyama oluvannyuma lwa Pulezidenti Donald Trump okupondooka n'akkiriza ebitongole bya gavumenti okutandika okukolagana naye (Biden) okumuteekateeka nga Pulezidenti addako.\nWabula wadde alagidde ebitongole okukolagana ne Biden, Trump akyagaanyi okukkiriza nti yawanguddwa Biden mu kalulu k'Obwapulezidenti n'ategeeza nti okunooneyereza okukoleddwa kulaga nti abawagizi be 70 ku 100 bagamba nti akalulu kabbibwa noolwekyo ye waakusigala ng'akyagoba ku misango gye yagguddewo mu masaza ag'enjawulo gy'alumiriza nti baamubbye obululu.\nEbyava mu kalulu ka November 3, 2020 biraga nti Biden yawangudde n'obululu 79,887,852 (51.1%) ku bululu 73,815,488 (47.2%) obwa Trump nga Biden yafunye n'obululu obw'enkizo 306 ku bwa Trump 362.\nMu bubaka bwe yatadde ku mukutu ogwa Twitter, Trump yagambye nt yabbiddwa obululu bwe era emisango akyagitwala mu maaso kyokka ku lw'obulungi bwa Amerika, asazeewo okukkiriza ebitongole bya gavumenti okukola enteekateeka ezeetaagisa okukyusa obukulembeze.\nEkiragiro Trump kye yawadde ku Lwokubiri kyawalirizza Muky. Emily Murphy, akulira ekitongole kya Government Services Administration (GSA) ekivunaanyizibwa ku by'enzirukanya y'emirimu gya gavumenti emitongole okuwandiikira Biden ng'amulambika by'alina okufuna nga Pulezidenti omulonde nga yeetegekera okulayizibwa nga January 20, 2021.\nKyokka Muky. Murphy yawabudde nti tekitegeeza nti yakkirizza obuwanguzi bwa Biden wabula yayagadde kukkakkanya ku mbeera ebaddewo olwa Trump okugaana okukkiriza ebyava mu kulonda.\nMu bwangu nga Emily ayogedde ebyo, Trump yatadde obubaka ku mukutu gwe ogwa twitter n'agamba nti; Nzikaanya ne Emily ne ttiimu ye bye basazeewo. Kino wabula tekitegeeza nti emisango gye nawaaba mu kkooti givuddewo. Nkyabiriko ate n'amaanyi mangi nga manyi nti nja kuwangula.\nEbitongole by'ebyokwerinda omuli CIA, FBI n'ekitebe ky'amagye ga Amerika ekya Pentagon byatandikiddewo okuwa Biden ebyama ku byokwerinda bya Amerika n'amawulire amalala ameekusifu.\nEbimu ku biwalirizza Trump okukkiriza wadde tannayatula bulungi kwe kukizuula nga kkooti gy'azze awaaba olw'okumubba obululu mu masaza omuli Michigan, Wisconsin, Georgia, Pennsylvania, Arizona ne Nevada zizze zisala emisango egiraga nti talina nsonga emugaana kukkiriza byava mu kulonda kubanga talina bujulizi ku bya kumubba.\n'Abasomi ba Bukedde mwebale kunnyamba'\nBukedde y'asinga okutunda mu Uganda